Bukedde Online - Kato Lubwama olumuddizza ‘Theatre’ n'akolimira abaakasuka ebintu bye ebweru\nKato Lubwama olumuddizza ‘Theatre’ n'akolimira abaakasuka ebintu bye ebweru\nPalamenti eragidde okukangavvula abakozesa...\nAbazigu bayingiridde mwannyina wa Kaweesi...\nYeecwacwanye nti buli eyakwata ku kintu kya ‘Theatre’ ye omuli entebe, emizindaalo, waya, ebiwempe, ebyuma oba endeku ezaali zikozesebwa mu mizannyo agenda kubonaabona era tagenda kuddamu kulaba ku ssanyu okutuusa lw’aliva mu bulamu bw’ensi eno.\nKato Lubwama ng’alambula Royal Theatre eggulo.\nKKOOTI ezzizza omubaka Kato Lubwama (Lubaga South) mu kizimbe ky’omugagga Haji Twaha Gwaivu n’eragira addemu akole.\nKyokka asanze ebintu byonna byabbibwa nga n’ekizimbe kitandise okuddaabirizibwa, n’atabuka.\n“Ddala abantu abamanyi gye nvudde basobola okumpaako obujulizi. Buli kintu kye nnina nkikoleredde wakati mu nnaku n’obulumi obw’ekitalo. Nze nasiibanga njala n’okusula obubi kyokka laba mbadde ntandise okunywa ku mata ate ab’emitima gy’ensolo banzizaayo. Sigenda kukkiriza era wano we hhenda okulagira Haji Gwaivu nti nange ndudde mu Kampala. Buli kintu ekyali mu Theatre yange agenda kukisasula. Ng'enda kumuliyisa ssente ezisoba mu kawumbi ate n’ettaka bw’ataweebwa ndimutwaleko,” Kato Lubwama bwe yagambye.\nKyokka omwana w’omugagga Gwaivu era abadde alabirira ekizimbe kino, Abdul Mayanja yategeezezza nti byonna kato by’ayogera tebimuyamba.\n“Kato wajja wano nga weegayirira nkugambire taata akuyambe akupangise ku nnyumba ye okolewo Theatre yo era ne mmwegayirira n’akuwa ekifo. Kituufu wassaako ezimu ku ssente ku nnyumba kyokka ezisinga zaali za Haji Gwaivu. Wamala emyaka egisoba mu ebiri nga tomusasula wadde ennusu kyokka ate kati omwefuulira. Lwaki abantu mwerabira mangu? Omusajja eyakuyamba n’akupangisa kyokka n’ogaana okumusasula ate kati gw’ogamba nti n’ettaka lye oyinza okulitwala?” Abdul Mayanja bwe yagambye.\nYatabukidde Kato Lubwama n’amulangira obukumpanya nti ssente obukadde busatu bwamulema okusasula Haji Gwaivu ate ekifo n’akissaamu n’ekkanisa.\nYamugambye nti ye talina ky’amanyi ku bintu bya Kato kubanga tabadde mukozi we gwe yassaawo okubikuuma.\nBino byasaanudde Kato Lubwaana n’ayagala okumukwata amataayi era n’amulumiriza nti abantu babadde bamulaba nga ye (Mayanja) y’atunda entebe ze ne kalonda w’ebintu bya Royal Theatre.\nKato yakubidde poliisi essimu n’ekwata Abdul Mayanja n’emuggalira nga Kato bw’amulangira nti agende atandike okuloza ku nnaku y’ensi eno.\nOmumyuka wa Ssaabawandiisi wa kkooti enkulu etaawulula enkaayana z’ettaka, Muse Musimbi ye yatadde omukono ku kiragiro kya kkooti ekiwa Kato Lubwama obuyinza okudda mu kizimbe ky’omugagga okutuusa ng’omusango Haji Twaha Gwaivu gwe yawawaabira Kato Lubwama guwuliddwa.\nEbintu bya Theatre ya Kato Lubwama byasuulibwa ebweru okuva mu kizimbe ky’omugagga ku biragiro bya kkooti ng’omugagga amulumiriza nti tamusasula okumala emyaka egisoba mu ebiri ate n’amenya endagaano ekizimbe kye n’akipangisaako kkanisa y’abalokole nga tamugambye.\nKato Lubwama bazzeemu okumufuumuula mu 'Theatre'


Bukedde Online - 'Mugatte BannaNRM tusobole okwenywereza mu buyinza mu 2021'\n'Mugatte BannaNRM tusobole okwenywereza mu buyinza mu 2021'\nBatandise omuyiggo gw'abakozi ba NRM abaab...\nAdded 6th September 2020\nBANNAKIBIINA kya NRM abaawangudde akamyufu mu Kalungu bawabuddwa nti bakwatagane mu bwangu n'abo be baavuganyizza nabo bagaatte amaanyi aganaabanguyiza okuwangula okulonda okw'awamu okwa 2021-2026 banywereze ekibiina mu buyiinza.\nBalabuddwa nti bwe bannassaawo olukonko n'okuyeeya abawanguddwa kijja kubasibirayo baleme okubeegattako mu kalulu ak'awamu ke bagendako ate omwagaanya ogwo ssinnakindi guwaguzibwemu abooludda olubavuganya babamegge.\nEntanda eno yabasibiriddwa akulira eby'okulonda mu NRM e Kalungu David Livingstone Matovu Muzang'anda n'abeebaza okuyita mu Kalungu nga tebakusikang'aniddemu bitogi nga bwe kiwulikise mu bitundu ebirala.\nMu kulonda kw'e Kalungu, bannakibiina baddizza omubaka Aisha Ssekindi tikiti y'ekibiina addemu okugivuganyizaako ku kifo ky'omubaka omukyala owa Kalungu bwe baamuwadde obululu 31863 by'ebitundu 96.9 ate Ying. Mary Musoke ne baamuwa obululu 1004 bwokka.\nAte Kalungu West,tikiti baagiddiza Musawo Joseph Mugagga n'obululu 6730 by'ebitundu 76.6 n'amegga Dr Margaret Nabaggala Ntambaazi gwe baawadde obululu 1834 nga Mugagga y'agenda okuddamu okutunka n'eyamuwangula mu 2016 Joseph Gonzaga Ssewungu n'abalala.\nSsekindi naye mu b'agenda okuddamu okwang'ana mwe muli ne gwe yawangula era n'amutwala ne mu kkooti owa DP Aisha Waliggo nga n'aba NUP/People Power basimbyewo Phiona Kiggundu.\nMuzang'anda yalangiridde ne minisita w'ebyobulimi,obulunzi n'obuvubi Vincent Bamulangaki Ssempijja ng'eyaddiziddwa bbendera ya Kalungu East gy'atavuganyiziddwako addemu okugivuganyizaako mu kulonda okujja ng'ayambalagana n'abannamwesimbako.\nAbalaze okusuuza Ssempijja entebe,mwe muli gwe yagiggamu Alhaj Umaru Lule Mawiya abadde RDC e Kiboga ng'aggya yekka n'aba NUP kuliko Robert Ndaula,Frank Katabaazi,Didas Mugooma, Yoweri Lugambwa ne Sulaiman Ssekasamba Nnamujulirwa.\n"Nga banna NRM,okulonda kwe tuvuddemu kubadde kwa mu nju kati tutanduludde ebigere okwang'ana n'abaaga okutusuuza entebe ng'okugatta amaanyi gonna y'engeri yokka ennatuyamba okusigaza obuyiinza obw'eggwanga lyonna",Muzang'anda bwe yakaatirizza.\nSsekindi ne Mugagga baamuwagidde nabo ne basaba bwe bavuganyizza mu kamyufu nti wadde ng'akalulu kabaddemu ebiyitirayitira naye badde mu nju olwo bayunge amaanyi agannabawanguzisa okulonda kw'awamu ne bawera nga bwe batandikiddewo okuyigga akalulu.\nBbiici y'omubaka Mukasa Mbidde amazzi gagisazeeko\nMuyigirize abaana Olulimu Oluganda n'obuwangwa - Kabaka


Bukedde Online - Nantaba awadde Museveni amannya g’abaagala okumutta: 'Abaagala okunzita bali mu Gav't'\nNantaba awadde Museveni amannya g’abaagala okumutta: 'Abaagala okunzita bali mu Gav't'\nAba Ssebulime balangidde minisita Nantaba...\nMINISTA Idah Erios Nantaba akaabidde mu kusaba mw’agambidde nti abaagala okumutta bali mu Gavumenti mwennyini era olukalala yalukwasizza dda Pulezidenti.\nMinisita Nantaba ne mmaama we mu mugongo gwe nga babasabira.\nNantaba eyabdde mu disitulikiti ye ey’e Kayunga gy’akiikirira mu Palamenti yagambye nti, kyannaku nti wadde ayogedde abaagala okumutta, akyayinza okuttibwa nga omugenzi Muhammed Kirumira bwe yattibwa, olwo n’atulika n’atandika okusangula amaziga.\nYabadde mu kusaba okwategekeddwa okwebaza Katonda amusobozesezza okukola by’azze akola n’okumuyamba okusimattuka abatujju abaali baagala okumutta. Okusaba kwabadde ku kkanisa ya Bukolooto SDA e Bukolooto mu kabuga k’e Kayunga.\nNantaba yalumirizza nti olukwe olw’okumutta luvudde mabega nga guno gwabadde mulundi gwakuna nga bamwegezaamu okumutta lwa kuba abantu baategeddeko omulundi gumu ogwa March 24, 2019 poliisi mwe yakubira Ronald Sebulime amasasi n'emutta. Yagambye nti abantu era babadde tebamanyi nti olw’okumwegezaamu okumutta enfunda eziwera yasalwo okudduka mu maka ge gye yali asula kati awezezzaayo omwaka mulamba.\nYASOOSE KUYISA BIVVULU\nOkusaba kuno kwakulembeddwa okuyisa ebivvulu okuviira ddala e Kabimbiri okutuuka ku kkanisa nga kwakulembeddwa Dr. Mose Maka. Kwategekeddwa mu luggya lwa kkanisa era kwetabiddwaako abantu bangi okwabadde; Minisita omubeezi ow'Obulambuzi, Godfrey Kiwanda, ababaka ba Palamenti: Fred Baseke (Ntenjeru South), Noah Butebi Wanjaala (Nakasongola) ne Okin P.P.Ojala (Chwa East - Kitugum) ne bannanddiini ab’enjawulo abaasabidde Nantaba Katonda amukulembera mu by’akola n’okumukuuma.\nNantaba yawaddeyo ekirabo ky’okuzimba ennyumba y’Omusumba ku kkanisa eno okwebaza by’ayiseemu.\nPOLIISI EREMESA ABA SSEBULIME\nPoliisi yayoose kuyimiriza omukolo ogwabadde gutegekeddwa ku Mayors Garden e Kayunga okusonderako ssente z’abaana ba Ronald Sebulime eyakubwa amasasi ng’ateeberezebwa okuba nti yali ayagala kutuusa bulabe ku Nantaba. Poliisi yawadde amagezi aba Kayunga Youth Network abaabadde bategese okugwongezaayo okutuuka nga May 25, ng’egamba nti terina bukuumi bumala nabo ne bakkiriza.\n'ABAAGALA OKUNZITA BALI MU GAVUMENTI'\nOlwakutte akazindaalo, Nantaba eyabadde ne nnyina Lakeeri Naluwooza, yagambye bwati: "Kambatandikire ku lunaku lwe twali tugenda e Kyankwanzi, omukuumi wange n’afuna essiimu nga bamugamba nti, batadde abajaasi ba Uganda ku nsalo ya Uganda ne Rwanda naye abaateereddwaayo be bali mu kibinja omukuumi wange mw’agwa (Tugume) era ateekwa okubeera ng'agenda kyokka waliwo omukyala akola mu kibinja n’akuba essimu",\nYabadde akyayongera okuyiwa bwino Minisita Kiwanda n’omu ku bakuumi be ne bamukuba obwama abantu ne batandika okuleekaana nga bamusaba abyogere, kyokka oluvannyuma lw’obwama Nantaba n’ategeeza nti k’ayite ku ngulu eby’omunda abireke wabula n'alumiriza nti, abaagala okumutta bali mu Gavumenti era amannya gaabwe yagawadde Pulezidenti.\n"Bwe twagenda ekyankwanzi Minisita Irene Muloni yansaba okukomawo okutegekera Pulezidenti eyali agenda okuggulawo ebbibiro ly’amasannyalaze e Busaana ku Lwokuna ne nva e Kyankwanzi ng’olusirika terunnaba kuggwa.\nOmukolo gw’okutongoza bwe gwaggwa nga March 24, 2019 nnakeera okwetaba ku mukolo ogw'okugabira abalimi ensigo kyokka ku ssaawa 4:00 ez’okumakya waliwo mutabani wange eyankubira essimu nti waliwo omuserikale avuga kabangali ya poliisi e Kayunga amukubira essimu ng'amubuuza.\nNamugamba ampeereze ekifaananyi kye ku ssimu, wabula omuntu gwe yansindikira nga simumanyi bwe nnabuuza ne ntegeezebwa nti y’omu ku ba poliisi abapya abakaleetebwa e Kayunga.\nNagezaako okwogerako ne DPC Joel Tubanone ne ntegeezebwa nti yali akyusiddwa ku lunaku olwo olwa Ssande ne mmuwakanya era kwe ku nsaba nkubire Tubanone kye nnakola naye n'ankakasa nti, kituufu akyusiddwa lwa kuba tebannamuwa bbaluwa emutwala mu kifo ekirala naye n’antegeeza nti, ne RPC atwala ebitundu bya Kampala East naye akyusiddwa ekyantabula omutwe kuba lwali lunaku lwa Ssande", Nantaba bwe yagambye.\nYayongeddeko nti mutabani we Luyinda yamuyita mu nnyumba n'ategeeza nti, waliwo kabangali ya poliisi eyali esimbye mu luggya ng' omuserikale obwedda ankubira essimu y’agivuga, kwe kumusaba amusabe ayingire mu nnyumba gye yamubuuliza ekyali kimuleese, Omuserikale n'amutegeeza nti kabangali eweddeko emipiira, ekintu ekyatabula Nantaba n'amubuuza nti, kuva ddi ng'omubaka wa Palamenti y'agula emipiira gy’emmotoka za poliisi?\nOmuserikale kwe kumuddamu nti, nedda Honarebo, osobola okutuyamba, awo Nantaba kwe kumuddamu nti: “Enkya ku Mmande hhenda kwogera ne bakama bo bakwanguyize okukufunira emipiira.\nNaye nnasigala simatidde ne nziramu ne mmubuuza nti naye obadde oyagala ki mbulira? Nagamba n’agamba nti, sirina kirala kindeese mbadde nsaba mipiira”.\n“Omuserikale ng'agenze, nnasalawo eby’okugenda ku mukolo ogw'okugaba ensigo mbisazeemu, ne mutabani wange ne mmugaana okuvuga ne mmulagira avuge loole y’ensigo bazigabire abalimi omukuumi wange ne mmulagira anvuge tudde e Kampala.\nMu kutuuka ku pampu y’amazzi nga ku Ssezzibwa nnalaba mmotoka Premeo hhenda okulaba nga nnengera omubaka Mutebi owa Nakasongola naye eyabadde ku mukolo, nnamuyimiriza kuba yali mu kitundu kyange ne tutandika okwogera, wano pikipiki eyasooka we yatuyitirako ng’eva e Kayunga edda Kampala ne bankubira jjambo nga bwe bampita ate akabanga katono era pikiki y’emu n’ekomawo, kyokka ne bayimirira ne bansaba okujja okubalabako e Buyobe ne mbategeeza nti nja kugendayo ne badda ku pikipiki yaabwe ne boolekera e Kayunga ate mu ddakiika ntono ne baddamu ne babayitako nga badda e Kampala.\nKu Ssezzibwa bulijjo bateekawo abaserikale nga balina kabangali nga baaza buli mmotoka eziva n’okudda e Kayunga, kyokka ku lunaku olwo tewaaliwo muserikale wa poliisi yenna wadde kabangali ya poliisi.”\nBwe yatuuse ku by’oku mudaala we yali agula ebibaala yayise omuwala nannyini mudaala naye eyabaddewo ku mukolo ne bayimirira babiri n’atandika okuttottola nga bwe byali.\n“Bannange omukuumi wange (Tugume) yandagira okukuba essimu ewa DPC w’e Kayunga ng’omusajja amaze okuyita e Kambimbiri ate nga ne pikipiki eyatuyiseeko nga njogera n’omubaka esimbye mu maaso ga kkampuni ekola oluguudo lwa SBI. Essimu ya DPC w’e Kayunga okuddamu okugikubaako nga teriiko omukuumi kwe kusalawo n’akubira baserikale banne basobole okukuba ku poliisi y’e Naggalama.\nWano Nantaba yasirise n’atandika okweyisa emikono mu maaso ng’asangula amaziga kyokka nga takozesa katambala nga bw’agamba nti: “Pulezidenti wagamba nti kawuukuumi omunene mu poliisi wamuggyamu naye wakyaliwo obutono ate kati bwaludde obwana nze hhenda kufa kuba ne Kirumira bwatyo bwe yagambanga era ne bamutta!”.\nAidah Erios Nantaba,\nEngeri Nantaba gye yattunse ne poliisi e Kayunga ku ky'okyusa ennyingo 102(b)


Bukedde Online - Aba 'Rich gang' baabadde ku kasiki, mujje leero mulabe embaga ya TMT: Gitawo\nAba 'Rich gang' baabadde ku kasiki, mujje leero mulabe embaga ya TMT: Gitawo\nEbyana ebyamyuka bisazeeko Cameroon Gitawo...\nBakoledde Irene akabaga akamuteekateeka okuzaala...\n“Bwe liba swaga oba kulya bulamu nkukakasa TMT y’esinga"\nMeddie Ssentongo ne Cameroon Gitawo nga bajooga\n“Kiggwa leero” kye kigambo ekiri ku mimwa gy’abadigize mu Kampala nga beesunga akabaga ka ‘Money & Gold’ akategekeddwa aba ‘The Money Team Africa’ (TMT) ekimu ku bibiina by’abavubuka ebivuganya mu kulya obulamu n’okulaga ssente mu ggwanga.\nEkiro kya leero kigenda kutokota nga ssi kisaanikire mu Club Guvnor abayimbi abakulembeddwamu; Bebe Cool ne Jose Chameleone, Sheebah ne Ntale nga bakuba Bannakampala emiziki ku mukolo ogutegekeddwa aba TMT abakulembeddwamu; Cameroon Gitawu, Meddie Ssentongo, Fred Ssekya…. n’abalala mu Club Guvnor.\nAba TMT nga bajooga\nBukya Bannayuganda abakolera ebweru w’eggwanga bayingirawo mu Uganda okuwummulako n’okulya ennaku enkulu wabaddewo embiranye wakati w’ebibiina by’abavubuka ab’enjawulo nga buli kimu kigamba nti kye kisinga ssente n’okulya obulamu embeera ereseewo n’okuwakana mu badigize n’abawagizi baabwe nga buli omu agamba ekibiina ky’awagira kye kisinga.\nWiiki ewedde aba TMT baaganye okwetaba ku kabaga ka Rich Gang bwe bavuganya akaabadde ku Liquid Silk nga bagamba nti baabadde tebasobola kubeera ku mukolo gugenda kubaswaza kubanga baabadde bakitegeddeko nti Ssemwanga ne banne mu kibiina kino bye baasuubiza abadigize omuli okubawa ssente n’ebirala baali tebagenda kubituukiriza.\nGitawo ng'ali ne Nnaalongo Judith Heard\nOmukolo gw'aba Rich Gang, Cameroon Gitawu aguyise kasiki, n'agamba nti embaga ya leero (Olwokusatu)era abadigize tebateekeddwa kusubwa mukolo guno kubanga bagenda kulaga kye bayita ssente n’okulya obulamu ssaako okugaba ebirabo bafulule aba Rich Gang.\n“Bwe liba swaga oba kulya bulamu nkukakasa TMT y’esinga. Nze ebigambo ebyange biteera kuba bitono nkolera ku bikolwa era oyo yenna ayagala okukakasa nti TMT y’esinga, kiggwa leero mu Club Guvnor kulya bulamu ng'abantu basanyuka ne basereebu baabwe, abayimbi Bebe Cool, Jose Chameleone, Sheebah, Irene Ntale n’abalala bonna gye bali”


Bukedde Online - Syria ezzeemu okukuba Amerika awabi\nKatikkiro alaze ekyawula mailo ku ttaka eddala\nCol.Dr Kizza Besigye ayogedde ku kuggala N...\nAdded 29th April 2018\nAssad owa Syria ng’abuuza ku bagenero be.\nAMAANYI Pulezidenti Al Bashar Assad g’atadde ku bayeekera abawagirwa Amerika gatiisizza Trump. Mu bbanga lya nnaku bbiri mu wiiki eno, yazzeemu n’asitula emizinga egyamuweereddwa Russia n’abakuba kwagala kubamala mu bitundu by’e Aleppo nga bw’akangaza nti abawadde wiiki emu nga baamuse Syria. Amerika okusooka yalowoozezza nti ennumba ze yakola wiiki bbiri eziyise zaasannyalazza Assad. Amerika yalowoozezza nti Assad gamuwedde.\nEra yayimirizza ennumba zonna ng’ewadde omukisa abakungu b’ekibiina ky’amawanga amagatte okuzuula engeri Assad gye yakubamu abantu be obutwa mu kitundu ky’e Douma.\nKu Lwokubiri, Assad yasitudde ennyonyi okuli bbomu ne mizayiro ne zikuba abayeekera bano ne zibattamu abawera mu kitundu ky’e Yarmuka. Ku Lwokuna Assad yazzeemu okulumba abayeekera bano mu bitundu bya Aleppo n’abakuba n’okwonoona enfo zaabwe n’ebyokulwanyisa ebimu bye balumiriza nti Amerika y’ebibawa. Ttivvi y’eggwanga yategeezezza nti abayeekera bangi abattiddwa era n’eraga n’ebifaananyi by’erikka eryabadde liva mu bizimbe ebyakubiddwa.\nObulumbaganyi buno obwokubiri mu wiiki emu bwongedde okuwa Putin enkizo mu Lutalo kuba alweyambisizza okugezesa ebyokulwanyisa bye eby’omulembe ennyo. Ku ntandikwa ya wiiki eno, Genero mu magye ga Amerika aduumira olutalo e Syria yategeezezza nti bazudde nti Russia erina tekinologiya ow’omulembe gw’ekozesa omuli n’okukubisa abajaasi baabwe amasannyalaze era abawera 13 baabadde bamaze okufuna obuvune ku mubiri naddala ku maaso.\nAbayeekera abaagala okuwamba gavumenti ya Syria bamaze ebbanga okuva mu 2015 nga baawamba ebitundu bye Hajar al- Aswad ne Yarmuk ate ng’omwezi oguwedde baawamba ekitundu ekirala ekya Qadam.\nEkitongole ekirwanirira eddembe ly’obuntu ekya ‘The Syrian Observatory for Human Rights’ kyategeezezza nti amagye ga Gavumenti gezzizza ebizimbe n’enguudo eziwerako mu kitundu kye Hajar al-Aswad ne Qadam. 152 bafiiridde mu bulumbaganyi Abajaasi ba Gavumenti 74 n’abayeekera b’akabiina ka IS abawera 59 kigambibwa okubeera nga baafiiridde mu bulumbaganyi buno.\nAbantu baabulijjo 19 bagambibwa okuba nga nabo baafiiridde mu bulumbaganyi buno. Olutalo luno olwatandika mu 2011, lufiiriddemu abantu abawera emitwalo 35 ate abasoba mu bukadde ne basigala nga babundabunda.\nAmerika ng’eyambibwa banywanyi baayo okuli; Bungereza ne Bufalansa baalumba Syria ne basesebbula ebifo ebiwerako nga balumiriza Gavumenyi ye Syria okukuba omukka gw’obutwa mu bantu nga April 7, 2018. Baaleeta n’obutambi obwakwatibwa ng’abantu abalaajana.\nKyokka Russia erumiriza nti Gavumenti ya Syria bagiranga bwemage tekubanga ku bantu mukka gwa butwa. Obutambi obwafulumizibwa ng’abantu balaajana bagamba nti bwapangibwa bupangibwa Amerika. Mu kiseera kino embeera ya bunkenke era n’abaamawulire abasinga badduse e Syria okwetegula ekibabu. Batya nti ekiseera kyonna Amerika yandiddamu okuweereza ebikompola ku Syria. Kyokka ne Russia yalabudde dda nti tejja kusirika busirisi nga bakuba Syria nga bagiranga bwemage. Wadde tennaba kutandika kulwana butereevu naye yawadde Syria ebyokulwanyisa eby’omulembe ebisobola okutangira ebikompola bya Amerika.\nAssad amaanyi ge yaggye e Russia Katonda yekka y'agamanyi! Akubye abayeekera ne yeddiza ekibuga mascus\nAbayeekera balemesezza Russia okubaggyako ekisaawe mu Syria


Mbere yo gukoresha ibinini byo gukuramo inda. Kubara inda | HTU\nNga tonnaba kukozesa kaweke\nWetagisa okufuna amawulire agamala era wetegeke bulungi nga tonakozesa buweke obujjamu olubuto.\n1. Embalirizi y’olubuto\n3. Okubulirira okubuna\n4. Okuluka olutegeka olw’obukuumi\nOtuuse bbanga ki mu lubuto lwo? Okunonyereza kulaga nti eddagala erijjamu olubuto mu ngeri ey’obujjaanjabi likubirizibwa nnyo okukozesebwa nga ssabbiiti 10 tezinnaba kutuuka okuva ku lunaku lwewasemba okugenda mu nsonga. Koseza embalirizi y’olubuto okusobola okumanya ebbanga ki lyolina, okuva ku lunaku lwewasemba okugenda mu nsonga.\nEnsonga zo ezasembayo wezibeera zatandika ku oba:\nOsobola okukozesa empeke y'okujjamu olubuto\nBwoba olina akaweeta akaziyiza okufuna olubuto\nBwoba nga olina ka kkoyiro mu nnabaana (e.g. the coil IUD or the progesterone IUD) olina okugenda bakajjemu. Ka kkoyiro (IUD) kalian okujjibwaamu nga tonnaba kutandika kumira buweke bujjamu lubuto.\nBwoba nga olina akawuka akaleta mukenennya\nBwoba nga owangaala n’akawuka ka mukenenya (HIV), fuba bufubi nnyo nti teweyingera kulwaala, omira empeke za ARV, ate nga obulamu bwo bulungi.\nBwoba nga wekengedde okusasanya ebikukwata ko\nwobeera nga welarikilidde ku ky'okukuuma eky'okujjamu olubuto nga kyekusifu nga wekisoboka, akakerenda k'okujjamu olubuto kateeke wansi w'olulimi mu kifo ky'okasonseka mu kitundu kyo ekyekyaama. Mu mbeera embi eteetegekeddwa nga ofunye obukosefu era nga olina okufuna obuyambi bw’obusawo, empeke ziyinza okusigala nga zilabibwa mu mumwa gwa nnabaana. Mu nsi ezimu, oyinza okulopebwa bwoba nga osangiddwa nga olina empeke mu mumwa gwa nnabaaba yo.\nBwoba nga oyonsa omwana\nBwoba nga oyoonsa omwaana ebeere, empeke za misoprostol ziyinza okuleeta ekiddukanyo eri omwaana omuwere. Okwewala kino, yoonsa omwaana, mira empeke za misoprostol, linda mu essaawa 4 nga tonnaba kuddamu kuyoonsa.\nBwoba nga tolina musaayi gumala\nBwoba nga olina obukeneevu bw’omusaayi (nga olina omuwendo gw’ecuuma nga kitono mu musaayi gwo), nnoonya omujjaanjabi akuli okumpi nga tekisukka ddakiika 30 okumutuukako ayinza okuyamba bwoba nga wetaaze obuyambi. Bwoba nga omusaayi gwo mutono nnyo ddala, sooka webuuze ku ddokita nga tonnaba kukozesa buweke bujjamu mbuto.\nLya katono (e.g. omugaati oba obunkyancinkyanci buyinz aokuyamba awali ekikeeto)\nOkubeera n’omuntu ayinza okukubudabuda oba okukulabirira nakyo kiyamba nnyo.\nNywa amazzi mangi mu mitendera gyonna\nOyinza okumira ibuprofen nga tonnaba kukozesa misoprostol okusobola okukendeeza ku bulumi obuva mu lubuto\nBwokozesa obuweke bwa misoprostol, beera mu kifo (nga ewaka wo) nga olina obusobozi okufuan obukweefu ate nga osobola okugalamira wansi okumala essaawa ezimu nga omaze okukozesa empeke bwoba nga oyagadde.\nLuka olutegeka olw’obukuumi nga tonnaba kukozesa mpeke zijjamu lubuto bwoba nga wetaagisa okufuna obuyambi bw’obusawo obw’amangu. (Okuyunga ku kitundu)\nOkuluka olutegeka olw’obukuumi\nNga tunokola okuva ku kitongole ekiyitibwa American Congress of Obstetricians and Gynecologists, okujjamu olubuto okw’obujjaanjabi okukolebwa ku ssabbiiti ezisooka z’ezimu ku ngeri ez’obusawo ezisinga obutabeeramu bukosefu. Naye, olina okubeera omwetegefu buli kaseera okufuna obuyambi bw’obusawo obw’amangu. Tunula mu bibuuzo byaffe bino wansi okusobola okuluka olutegeka lwo olw’obukuumi bwoba nga olwetaaze.\nWa awali eddwaliro erisinga okubeera okumpi nawe nga liko essaawa 24 era nga riwa obujjaanja obw’amangu obw’obusawo?\nOlina okuba nga osobola okutuukayo mu ssaawa 1 oba amangu ko. (Bwoba nga olina obukendeevu bw’omusaayi, olinaokutuukayo mu ddakiika 30.)\nOnatuukayo otya ku ddwaaliro lyo ery’obujjaanjabi obw’amangu?\nOnabeera n’omuntu yenna asobola okuvuga emmotoka? Onatambula ne ttakisi? Okutambula kwa bonna? Kinaakumalira ssente mmeka ate kinabeerawo mu ssaawa 24? Jjukira, sikirungi kwevuga gwekennyini ng’ogenda ku ddwaaliro mu mbeera eyaagisa obujjaanja bw’amangu obw’obusawo.\nBa ddokita onabagamba ki?\nki? Okujjamu olubuto okw’obujjaanjabi oba ewaka kugaanibwa mu mateeka wowangaalira? Kiki kyoyinza okugamba ba ddokita bo basobole okutegeera obuyambi bwewetaagisa, naye nga kikuuma obwekusifu bwo? Tulina ebiteeso ebimu bwoba nga wetaaga obuyambi nga olowooza ku kiki eky’okwogera.\nKiki eky’obulira ba ddokita bo Mu nsi ezimu, okujjamu olubuto mu ngeri ey’obujjaanjabi oba ewaka bigaanibwa ddaala mu mateeka. Kino kitegeeza nti bwoba nga wetaaga obuyambi bw’obusawo obw’amabu, olina okubeera omwegendereza ennyo ku kiki kyoyatula. Okujjamu olubuto mu ngeri y’obujjaanjabi kirina obubonero bwebumu nga olubuto oluvaamu lwokka (oluyitibwa spontaneous abortion). N’olw’ekyo, oyinza okugamba ebintu nga:\nSikakasa kiki ekigenda mu maaso. Natandise butansi kuvaamu musaayi.\nOmusaayi gunvaamu, naye siwulira nga bwempulira mu nsonga eza bulijjo.\nNatandise butandisi kuyiwa musaayi era ntidde nti waliwo ekikyaamuekigenda mu maaso.


Bukedde Online - Embeera ya Evelyn Lagu ekanze abawagizi be\nEmbeera y’omuyimbi Evelyn Lagu ekyali mbi, anoonya ssente za bujjanjabi.\nLagu mu kaggaali\nEMBEERA y’omuyimbi Evelyn Lagu ekyali mbi, abamujjanjaba bagamba alina obuzibu bw’okussa olw’amazzi agajjudde mu mawugwe ge.\nLagu amaze akabanga nga mulwadde, mu kiro ekikesezza leero bamuddusizza mu ddwaaliro e Kiruddu oluvannyuma lw’embeera ye okutabuka.\nWadde nga leero afunyewo ku njawulo oluvannyuma lw’abasawo okumukolako, mukama we Bbosa Sserunkuma akulira ekibiina kya Zubairi family agamba embeera ye tenalongoka okussa obulungi alina kuba ku kyuma ate nga yeetaga ssente nnyingi okufuna obujjanjabi.\n“Abeeranga ateredde ate wayita akaseera katono nga ataawa era mu kiseera kino abasawo bamuganye okuddamu okwogera kubanga buli lwatandika okwogera nga afuna obuzibu mu kussa.” Sserunkuma bwanyonyodde.\nSserunkuma agamba Lagu obuzibu yasokka kubufuna gyebuvuddeko bwe yaali agenze okuyimba e Luwero ng’ono gye bamuggya ng’embeera etabuse ne bamutwala muddwaaliro lya Malcom gye bamuweera obujjanjabi.\nYalabika nga ateredde nasibuula okudda eka kyokka oluvannyuma lw’olunaku lumu ate embeera neddamu okutabuka kwe kumuddusa mu ddwaaliro lya Henlob e Namasuba gy’abadde okumala ennaku mukaaga ng’eno gye bamugye okumutwala e Kiruddu.\nSserunkuma agasseko nti mu kiseera kino ekizibu ekirala Lagu ky’alina kya ssente za bujjanjabi era y’emu ku nsonga ezamuggye mu ddwaaliro gy’abadde kubanga eno babadde beetaga obukadde 2 buli lunaku okumuteeka ku byuma ate e Kiruddu gy’ali beetaga emitwalo 30 buli lunaku.\nWano wasinzidde okubira abasira kisa omulanga bamuddukirire asobole okufuna obujjanjabi obwegasa kubanga ssente ezeetagisa tazirina.\nNZE Joshua Kayiira nga ndi musuubuzi mu kibuga Kampala naye nga mbeera Kawaala. Nnalina kasitoma wange nga mukyala...


16-Jan-2021 to 15:37\nUganda's Museveni wins 6th term\nAPA-Kampala (Uganda) — The electoral commission in Uganda has on Saturday declared veteran leader Yoweri Museveni as the winner of last Thursday's election for the presidency.\n15-Jan-2021 to 10:24\nSoldiers surround Bobi Wine's Kampala home\nAPA-Kampala (Uganda) — The Kampala home of Uganda's main presidential election contender has been surrounded by security forces, a day after crucial elections.\n15-Jan-2021 to 09:14\nAPA-Kampala (Uganda) — Provisional results from Uganda's electoral commission on Friday suggest that President Yoweri Museveni has established an early lead over his main challenger Bobi Wine in the race for the presidency.\n14-Jan-2021 to 10:45\nAPA-Kampala (Uganda) — Some of the biometric verification machines being used in Uganda's general elections have malfunctioned, a spokesman of the electoral commission has confirmed as voting got underway on Thursday.\n14-Jan-2021 to 09:13\nAPA-Kampala (Uganda) — Much is at stake as millions of Ugandans from among 18, 103,603 registered voters queue out to vote in Thursday's historic general elections.\n13-Jan-2021 to 11:34\nAPA-Kampala (Uganda) — The United States will not send a mission to Uganda to observe the country's general elections which will hold on Thursday, the topmost American diplomat in Kampala confirmed on Wednesday.\n12-Jan-2021 to 10:54\nUgandan presidential aspirant's Kampala home "raided"\nAPA-Kampala (Uganda) — Uganda's presidential hopeful Robert Kyagulanyi Ssentamu otherwise known as Bobi Wine, has said that armed state security officers raided his home on Tuesday, two days before the historic vote which pits him and veteran leader Yoweri Museveni.


Bukedde Online - Abafera abantu okubatwala ku kyeyo bakwate\nOmukozi w’awaka abuzeewo ne bbebi wa muliraanwa...\nAdded 20th October 2019\nEsaku ku (ddyo) ne Ssali ku poliisi y’e Namasuba.\nPOLIISI ya Kikumbi mu Divizoni ya Bunnamwaya ng’eri wamu ne ofiisi ya DISO wa Makindye Ssaabagabo, Capt. Edith Namala baakutte abasajja abagambibwa nti babadde bamaze emyaka ebiri nga bafera abantu ne babaggyako ssente nga beerimbise mu kubafunira emirimu ebweru.\nPius Esaku n’agambibwa okuba omuwandiisi we, Ivan Ssali be baakwatiddwa ku Lwokubiri okuva ku ofiisi z’ekitongole kyabwe ekya Forwad International ekisangibwa e Nyanama ne batwalibwa ku poliisi ya Kikumbi gye baggyiddwa ne batwalibwa ku poliisi y’e Namasuba.\nOkusinziira ku Justine Nakazzi omu ku baaferebwa, natuukirira abantu bano nga njagala mugandawange Joseph Nsubuga agende ebweru era baatusaba ensimbi obukadde buna n’ekitundu kwe kubawaako 700,000/-, kyokka waayita akabanga ne batandika okutupeeka ssente ezaasigalayo, era bwe twabategeeza nga bwe tutannazifuna kwe kuwamba paasipooti ya Nsubuga ne bamala emyezi ebiri ng’amasimu gaabwe tegaliiko songa ne ofiisi zaabwe ziba nzigale.\nNakkazi agamba nti yasitukiramu n’agenda ku poliisi y’e Kikumbi n’aggulawo omusango ku fayiro 09/15/10/2019 era agamba oluvannyuma lw’okubakwata yasobodde okufuna paasipooti ya muganda we wabula ayagala ne ssente zaabwe 700,000/- bazibaddize. Okusinziira ku atwala poliisi ya Namasuba, David Tumwesigye, bano baakutwala ku poliisi ya CPS mu Kampala gye bagenda okuwerennemba n’ogw’obubbi.\nCapt. Edith Namala


Bukedde Online - Owa loogi asindise muganzi we ne babba omusuubuzi\nAbagambibwa okutta owa sipensulo mu Kampala omulambo ne bagusuula e Kalungu basindikiddwa ku alimanda\nPOLIISI y’e Ssenyi ku akola mu loogi abadde apanga ne muganzi we ne babba bakasitoma ababa basuze mu loogi Ssaalongo Robert Mukasa ow’e Ssenyi ku mwalo bateeberezebwa n’okubba abavubi nga bakozesa emmundu.\nOmusuubuzi Butimbe eyabiddwa. Wakati ye Mukasa ne Owa loogi asindise muganzi we ne babba omusuubuzi\nAbaakwatiddwa ye Brenda Kobusingye, maneja wa loogi ne muganzi we Mukasa Robert Mukasa ow’e Ssenyi ku mwalo bateeberezebwa n’okubba abavubi nga bakozesa emmundu.\nOmusuubuzi w’eby’ennyanja, Semei Butimbe, yagambye nti yatunze kkonteyina yaabyo 4,500,000/- kwe kusasula 30,000/- yeebake mu kasenge.\nButimbe yagambye nti Mukasa yamwekangidde mu kasenge ku ssaawa 7:00 ez’ekiro ekyakeesezza Mmande olwo Kobusingye kwe kujja ne bamukuba ku mugongo, ku mukono ne ku mutwe ne batwala ssente.\nKirowoozebwa nti bagguddewo nga bakozesa ekisumuluzo maneja (Kobusingye) ky’asigala nakyo.\nAgamba nti ne gye buvuddeko Mukasa era yamulumba n’emmundu n’abba ente ze e Bukomera, ekisangibwa Ssi-Bukunja.\nAtwala poliisi y’e Ssenyi, Joseph Mugalya, yategeezezza nti omu amanyiddwa nga Snipper yadduse era banoonyereza ku fayiro y’obubbi gye bagguddewo (SD:02/15/08/2016) e Ssenyi. mwalo ekutte omuwala eno.\nEyatoloka ku kabangali ya Poliisi bazzeemu okumukwatira mu bubbi ne yeewaana\nLaba ebibadde e Namboole nga Ssaabasajja akwasa Bulemeezi ekikopo\nBannakibiina kya NRM bakutte olunaku olw'okubiri nga Pulezidenti Museveni agenda abalambuza ebintu mwe yalwanira


Bukedde Online - Minisita Kamya ayingidde mu nsonga z'ettaka ly'ekkanisa erikaayanirwa\nTaata agobye omwana oluvannyuma lw'okugenda...\nTumukunde alumbiddwa ekirwadde mu kkomera...\nMINISITA w’ebyettaka Beti Olive Namisango Kamya ayingidde mu nkaayana z’ettaka lya kkanisa ya St. Peter’s Church of Uganda mu Ndeeba n'agamba nti abasengula Abakrisitaayo tebagoberera mateeka.\nBino biddiridde Kamya okuteeka aduumira poliisi y'e Katwe David Eradu ku nninga annyonyole engeri abantu gye basengulwamu natandika okutamwatamwa oluvannyuma lwa ba ssentebe Emmanuel Kizza LCI ne Samuel Kalanzi owa II okumwegaana nga batategezebwako nga bawannyondo batteka ekiragiro kya kkooti mu mbuga.\nKamya yasoose mu kusaba okwakulembeddwamu Rev.Augustine Kayemba ku ssomero lya Happy Years Nursary school eriri ebusuka kkubo wa kkanisa we yategereza ng’omulabirizi we Namirembe Wilberforce Kityo Luwalira yamuwandikira nga minisita ng’amusaba ayingire mu nsonga z’ettaka lya kkanisa kwe kusalawo okutuuka ku ttaka amanyire ddala ekigenda mu maaso.\nOluvannyuma yesoze akafuubo aketabiddwamu Epedu,Rev.Kayemba nabakulembeze be kkanisa era oluvannyuma yategeezezza nga buli kimu ekyakolebwa bwekyali kimenya amateeka nagamba nti agenda kukola okunoonyereza ku yeyita nanyini ttaka nengeri ebyapa ebisuka mu kimu gye byakolebwa ku ttaka lino.\nRev. Kayemba yakubiriza Abakrisitaayo okusigala nga baakakamu n’okwebaza Katonda olw’ebyonna by'abayisizaamu okuva lwe bagwoba mu kkanisa.


Bukedde Online - Amasomero ga Gavumenti mu Kira gaweereddwa entebe\nAmasomero ga Gavumenti mu Kira gaweereddwa entebe\nMinisita alagidde ku balina okukolera mu Masaka Central Market\nAb'e Adjuman bakwasiddwa ssente z'ebikujju...\nAdded 3rd July 2019\nAbayizi babadde batuula beenyigiriza ng’abamu beerera n’abalala ne batuula ku ttaka.\nMeeya Mutebi (wakati) ng'akwasa abakulu b'amasomero entebe. Amuddiridde ku ddyo ye Kato.\nBya TONNY KAYEMBA\nAMASOMERO ga gavumenti mu Munisipaali y'e Kira gaweereddwa entebe ezituulwako okubayambako ku kizibu ky'obutaba na ntebe zimala mu masomero gano. Abayizi babadde batuula beenyigiriza ng'abamu beerera n'abalala ne batuula ku ttaka.\nKu mukolo ogwabadde ku kitebe kya Munisipaali eno e Kira nga gukulembeddwaamu Meeya wa Kira, Julius Mutebi Nsubuga ne Hussein Kato akulira ebyenjigiriza mu Kira baagabidde amasomero entebe 68 okuli ery'e Kijabijjo P/S abaaweereddwa entebe 15, Kireka Umea 15, Namugongo Girls P/S 19 ne Kira C/U 19 nga zaakwasiddwa abakulira amasomero gano.\nMeeya Mutebi ategeezezza ng'amasomero g'omu Kira bwe galina okusoomozebwa kw'obutaba na ntebe olw'omujjuzo naddala mu ga gavumenti kwe kubawa entebe okulaba ng'ekizibu kino kinogebwa eddagala era n'ategeeza nga n'endala 141 bwe bali mu kuzikola ng'essaawa yonna baakuzongera amasomero gano.\nYeebazizza abakulu b'amasomero gano olw'okuguma ne bakolera mu mbeera ey'okunyigirizibwa era n'ategeeza nga bwe balina enteekateeka egenda mu masomero ga gavumenti baddaabirize entebe ezaamenyeka n'okwongera okusitula ku mbeera z'abasomesa n'abayizi nga bongera ku bizimbe bye bazze babazimbira.\nHussein Kato akulira ebyenjigiriza mu Munisipaali y'e Kira ategeezeza nti obukadde obusoba mu 20 buweddewo nga bakola omulimu guno n'ategeeza nga bwe bakyalina obwetaavu bw'entebe endala kubanga bwe baalambula amasomereo gano baakizuula ng'obwetaavu bw'entebe buli waggulu wabula n'asaba abafunye entebe zino okuzikwata obulungi.\nAmasomero mu Kira\nMeeya wa Kira Julius Mutebi Nsubuga\nEkisambi ky'ekyokulwanyisa kyange\nAba Onduparaka FC basubiddwa pulo\nNnina amaanyi g'ekisajja matono\nAmasomero g'e kira gafunye entebe\nAbakulira amasomero mu Nama bayomba lwa ntebe ze baabagulidde\nAmasomero ga Gavt. agali ku musingi gw''Obusiraamu e Buikwe gennyamiza!


Bukedde Online - Abategesi b'ebivvulu bategese emisinde ku lunaku lw'Ameefuga\nAbategesi b'ebivvulu bategese emisinde ku lunaku lw'Ameefuga\nAbategesi b'ebivvulu bey Musinguzi (Abtex) ne Ssaalongo Andrew Mukasa (Bbajjo) bategese emisinde okuyamba abali mu makomera\nAbey Musinguzi (Abtex) ku ddyo, Andrew Mukasa (Bbajjo) ne Matovu Jr. nga beegeyaamu bwe baabadde mulukung'aana lwa Bannamawulire\nABATEGESI b’ebivvulu okuli: Abey Musinguzi amanyiddwa nga Abtex ne Ssaalongo Andrew Mukasa amanyiddwa nga Bajjo Events bategese emisinde nga October 9, 2019 mu kaweefube gwe baliko okunoonya ssente z’okununula abantu abalemedde mu makomera olw’obusango obutonotono.\nKaweefube ono baamutongolezza mu lukung’aana lwa bannamawulire lwe baatuuzizza ku Muganzirwazza ku Lwokusatu ne bayanjula emijoozi egigenda okwambalwa. Emijoozi gino gyakoleddwa mu langi ez’enjawulo okuli emmyuufu, eya kyenvu, kiragala ne bbululu.\nAbtex yategeezezza nti, tebali mu byabufuuzi era tebasuubira muntu yenna kukulembeza byabufuzi mu nteekateeka zino wabula bazze okuyamba Bannayuganda abavundira mu makomera ku misango gy’amabanja amatonotono ng’abatembeeyi abaakwatibwa ekitongole kya KCCA.\nObujoozi obugenda okwambalibwa abaneetaba mu misinde gino\nAbtex agamba nti, ekirowoozo kino baakifuna abakuumaddembe bwe baakwata Bajjo ku bigambibwa nti yali avvoola omukulembeze w’eggwanga ne bamusibira e Luzira. Eno gye yakizuulira nti si buli musibe ali mu kkomera mutemu oba yazza ogwa nnaggomola.\nBaagambye nti kino bazze bakikola naddala mu kkomera ly’e Luzira nga kati basazeewo okukibunyisa eggwanga lyonna nga bayita mu kukoowoola Bannayuganda abalumirirwa bannaabwe okubeegattako nga bayita mu kugula emijoozi gino ku 10,000/-.\nYagiggumizza nti, enteekateeka eno tekwata ku bantu abali ku misango gya nnaggomola oba eminene nga obutemu, okusobya ku baana n’obubbi.\nAbtex, Bbajjo ne Matovu Jr. nga bali n'ebimu ku biwala ebigenda okwetaba mu misinde\nAndrew Mukasa owa Bajjo Events yagambye nti omuntu wa ddembe okugula omujoozi mu langi gye yeesimidde. Yayongeddeko nti baamaze dda okulagira bannamateeka baabwe okutalaaga amakkomera mu ggwanga lyonna okumanya omuwendo gw’abasibe abali ku misango emitonotono abeetaaga okuyambibwako.\nOmwogezi wa poliisi mu Kampala n’emiriraano, Patrick Onyango agambye nti nga poliisi tewali muntu yenna gwe bagaana kudduka mu ngeri ya dduyiro ng’ava mu maka ge era bano baddembe okukikola ssinga tebaayingizeemu byabufuzi.\nEkirala olunaku lw’ameefuga lukyali wala nga poliisi tennaba kutegeezebwako ku nsonga eno naye bo tebagaana muntu adduka bibye nga taliiko gwataataaganya naddala mu nsonga z’ebyokwerinda.


Bukedde Online - Basonze obukadde 39 eza mmotoka y’e Namugongo\nBasonze obukadde 39 eza mmotoka y’e Namugongo\nFamire ya bantu bataano baweereddwa obutwa,Maama...\nYabadde nga firimu ng’ababbi balumbye Supermarket...\nVen. Isaac Kijjambu (ku kkono), Kityo Luwalira ne Dr. Stephen Kazimba.\nOkusaba okwategekeddwa Obulabirizi bw’e Namirembe kwe kwakulembedde okukuza olunaku lw’abajulizi nga June 3. Ku mukolo guno Abakrisitaayo baasonze ensimbi obukadde 39 mu buliwo okugula mmotoka y’ettendekero ly’abaawule e Namugongo.\nOmukolo gwatandise na kusaba okwakulembeddwa Omulabirizi w’e Namirembe Wilberforce Kityo Luwalira n’Omulabirizi eyawummula Jackson Matovu. omulabirizi w’e Mityana, Dr. Stephen Kazimba ye yabuulidde.\nDr. Kazimba yasabye Abakrisitaayo okwagala n’okuwagira ebyabwe nga bajjukira nti buli omu Katonda yamuwa ekirabo eky’enjawulo ky’alina okukozesa okumuweereza n’abantu abamwetoolodde. ‘’Ffenna tuli baana ba Katonda, tujja kugenda naye bye tukoze bisigale ku nsi,’’Dr. Kazimba bwe yategeezezza.\nYasabye Abakristitaayo okukomya obukyayi ku buweereza ba mukama wabula babeeyambise okukola emirimu gye n’okumanya nti baliwo kiseera buseera. Yagambye nti abakrisitaayo abamu bagaanyi okukola emirimu gya mukama olw’obukyayi bwe balina ku baweereza nga beerabidde nti baliwo kiseera buseera.\nYabasabye okwegatta n’okukolera awamu okuzimba obwakabaka bwa Katonda. Yennyamidde olw’Abakrisitaayo abatalabirira babuulizi ba njiri n’abaweereza ba mukama. ‘‘Kyewuunyisa okulaba ng’abasamize n’abenzi batambulira mu mmotoka ez’ebbeeyi kyokka ng’abaweereza ba mukama batambuza bigere, abakristitaayo ne batalaga kufaayo kwonna.\nOluvannyuma omulabirizi Kazimba yakulembeddemu omulimu gw’okusonda ssente obukadde 80 ez’okugula kosita ya seminaliyo ye Namugongo. Yayambiddwaako Rev.Samuel Muwonge.


Bukedde Online - Poliisi egobye 220 lwa butaba na bisaanyizo\nPOLIISI egobye abayizi 220 b'ebadde etendeka okufuuka abaserikale oluvannyuma lw'okukizuula nti tebalina bisaanyizo bijja kubafuula abaserikale abajjuvu.\nBya ERIA LUYIMBAZI POLIISI egobye abayizi 220 b'ebadde etendeka okufuuka abaserikale oluvannyuma lw'okukizuula nti tebalina bisaanyizo bijja kubafuula abaserikale abajjuvu.\nKino kiddiridde poliisi okukola okunoonyereza mu bayizi be yawandiika n'ebatwala mu ttendekero lyaayo e Kabalye -Masindi okutendekebwa oluvannyuma lw'okulaga ng'eyagala abaserikale abapya bagende okutendekebwa bafulume nga ba Probation Police Constable (PPC).\nOmwogezi wa poliisi mu ggwanga, Fred Enanga yagambye nti, oluvannyuma lw'okwekenneenya ebibakwatako, kyazuuliddwa nga waliwo embeera z'obulamu bwabwe be zitasobozesa kutendekebwa nga bano baagobye 38.\n"Mu kuwandiika abaagala okufuuka abaserikale, waliwo ebisaanyizo ebirina okukkirizibwa era bwe tubatwala tusigala tubeekenneenya era bwe tuzuula nga waliwo abatatuukiriza bisaanyizo nga tubasalako," Enanga bwe yategeezezza.\nYagambye nti, era mu kunoonyerza kyazuuliddwa ng'abayizi 182 baajingirira ebiwandiiko, okutuusa emyaka egyetaagibwa ate ng'abamu baagwa okubala oba Olungereza oba ng'obubonero obwetaagisa tebaabuweza.\nYategeezezza nti obukwakkulizo obwassibwawo eri abaagala okuyingira mu poliisi tebusobola kukyusibwa wadde okuttira omuntu ku liiso ng'abo bokka abaabutuukiriza be bajja okusigala nga batendekebwa.\nYagasseeko nti era abaazuuliddwa nga balina empapula z'obuyigirize enjingirire, poliisi yatandise okubanoonyerezaako ra empapula zaabwe zaatwaliddwa ku poliisi y'e Masindi.


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Eseza 1\n1 Kino kye kyabaawo ku mirembe gya Akaswero, eyafuga amasaza kikumi mu abiri mu musanvu (127) okuva e Buyindi okutuuka e Buwesiyopya. 2 Mu kiseera ekyo Kabaka Akaswero we yafugira mu lubiri e Susani,* Susani kye kimu ku bibuga ebikulu ebina eby’Obwakabaka. Ebibuga ebirala byali Babulooni, Perusiyapoliisi ne Ekubatoni. Susani ky’ekibuga bakabaka b’e Buperusi abasatu gye baabeeranga mu biseera eby’obutiti. Ekibuga ekyo kyali mu kiwonvu ky’omugga Tigiriisi. 3 mu mwaka ogwokusatu ogw’obufuzi bwe, yagabula abakungu n’abaami be abakulu embaga. Abaduumizi ba magye aga Buperusi ne Bumeedi, n’abalangira n’abakungu b’amasaza bonna baagiriko.\n4 Yayolesa obugagga n’ekitiibwa n’ettendo eby’obwakabaka bwe okumala emyezi mukaaga. 5 Ennaku ezo bwe zaggwaako, Kabaka n’agabula abantu bonna okuva ku asemberayo ddala okutuuka ku asingirayo ddala ekitiibwa embaga endala eyali mu luggya, mu lubiri e Susani okumala ennaku musanvu. 6 Oluggya lwalimu entimbe ez’engoye enjeru n’eza bbululu, nga zisibiddwa n’emiguwa egya linena omulungi n’olugoye olwa kakobe nga lusibiddwa n’empeta eza ffeeza ku mpagi ez’amayinja aganyirira. Waaliwo n’ebitanda† Abaperusi baalyanga bagalamidde ku bitanda ebya zaabu n’effeeza ku lubalaza olwaliire n’amayinja aganyirira, amamyufu, n’ameeru, n’aga kyenvu n’amaddugavu. 7 Mu kugabula kwa kabaka, wayini yaweerezebwa mu bikopo bya zaabu, nga buli kimu tekifanagana na kinnaakyo, ne wayini wa Kabaka yali mungi ddala. 8 Buli mugenyi yanywanga nga bwe yayagala kubanga kabaka yalagira nti, “Buli mugenyi anywe nga bw’ayagala.”\n*1:2 Susani kye kimu ku bibuga ebikulu ebina eby’Obwakabaka. Ebibuga ebirala byali Babulooni, Perusiyapoliisi ne Ekubatoni. Susani ky’ekibuga bakabaka b’e Buperusi abasatu gye baabeeranga mu biseera eby’obutiti. Ekibuga ekyo kyali mu kiwonvu ky’omugga Tigiriisi.\n†1:6 Abaperusi baalyanga bagalamidde ku bitanda


Bukedde Online - Omwana eyabuze akwasiza taata ne maama\nAsozze bba ekiso nga yeebase n'amutta\nSsekukkulu eno yaakunaazaako Esther wange ...\nEKITONGOLE kya poliisi ekya ‘Flying Squad' kikutte omusajja ne bakyala be babiri oluvannyuma lw'omwana waabwe okuwambibwa ng'amaze emyezi musanvu nga talabikako. Omwana azaalidde abazadde ebizibu ye Kevin Matovu ow'emyaka 4.\nMAAMA W'OMWANA Christine Nakaliisa ANNYONNYODDE\n"Okuva ku lubuto okutuusa okuluzaala nnali mbeera wa maama wange Dorothy Nakayondo e Mityana era nga yatulabirira kubanga nnali kyansoma ate nga ne taata w'omwana teyali bulungi. Omwana bwe yakula kitaawe Joseph Matovu yatandika okumpeerezaayo ku ssente anti yali afunye omulimu gw'okuvuga bodaboda.\nNzijukira mu May abaana baali banaatera okuddayo ku ssomero n'akubira Matovu essimu ampeereze ssente n'ansaba mumutwalire amulabeko Engeri gye yali yawasa edda omukazi omulala (Mariam Nabutono) nga gw'abeera naye mu maka ge e Kireka - Kasokoso, bwe nnamutwalira omwana namumusanza ku siteegi ya bodaboda e Mutungo mu Kampala, oluvannyuma ne nzirayo e Mityana. Wabula waali waakayitawo ennaku bbiri n'ampeereza obubaka ku ssimu ng'antegeeza nti omwana abuze!\nEngeri obudde gye bwali ekiro enkeera nagenda okulaba ekyali kiguddewo. Nga ntuuse mu maka ga Matovu namusanga atabuse ne mukyala we ng'alowooza yali alina ky'amanyi ku by'okubula kw'omwana wange. Nagenda ne Matovu ensonga ne tuzitwala mu kakiiko, oluvannyuma ne tweyongerayo ku poliisi e Kireka ne Kira Divizoni. Mu kiseera kino, ebya muggya wange nabissa ku bbali ne ntandika okubeera naye awaka nga buli ku makya tukeera kunoonya mwana n'okuyisa ebirango ku leediyo ez'enjawulo.\nMatovu yagenda mu maaso n'okukyocca mukyala we ekyamuwaliriza okumuviira. Poliisi twagitegeeza ng'avuddewo n'etandika okumunoonya era n'emuzuula e Kasese gy'azaalibwa n'akomezebwawo ku poliisi ya CPS.. Ku lunaku lwe lumu, Matovu baamukwata era bwe nagendayo okumanya ekigguddewo nange ne bannyingiza akaduukulu.\nPOLIISI Ey imbulA BAMAAMA\nPoliisi oluvannyuma lw'okwekenneenya ensonga yatadde maama w'omwana ne muggya we, ng'okunoonyereza bwe kugenda mu maaso. Omusango guli ku fayiro nnamba SD: 04/06/11/2018. Ye taata w'omwana akyali mu kkomera olw'ebigambibwa nti yandiba ng'amanyi ku lukwe lw'okubuzibwawo kwa mutabani we.\nBASABA ABAZADDE SSE NTE\nTaata w'omwana yasinzidde mu kkomera n'ategeeza nti waliwo omusajja ayitibwa Ssendegeya, eyamukubirako essimu n'amutegeeza nti amanyi eyabuzaawo omwana we. "Neekuba ku Ssendegeya andagirire omwana gy'ali kyokka nga by'anziramu tebitegeerekeka kwe kumwesonyiwa. Yasooka n'ansaba muweereze ssente z'okugulamu amafuta g'okuteeka mu pikipiki kyokka naddamu okumukubira essimu nga teriiko!," Matovu bw'agamba.\nEnsonda mu ‘Flying Squad' zaategeezezza nti, taata w'omwana yandiba nga ye yateekawo embeera y'okubula kwa mutabani we asobole okuddamu okuganza maama w'omwana oluvannyuma lw'okukitegeera nti, alina omusajja omulala gwayagala.


Palamenti ekizudde nti alipoota ku byali e Kasese teliwo | NTV\nHome » News » Akawungeezi » Palamenti ekizudde nti alipoota ku byali e Kasese teliwo\nCar loans in Parliament\nPalamenti ekizudde nti alipoota ku byali e Kasese teliwo\nAmyuka akulira akakiiko kensonga ez’omunda Kezekia Mbogo olunaku lwegulo yategeezezza palamenti nga alipoota eno bweyaggwa edda, bwetyo neteekebwa ku lukalala lwebintu ebirina okutesebwako olwaleero, naye nga talabiseeko.\nAmyuka sipiika wa palamenti Jacob oulanya , ayise akulira akakiiko ka palamenti akensonga ez’omunda n’omuyuka we , nga abalanga okulimba palamenti ku bikwatagana ne alipoota ekwatagana n’obusambatuko obwali e kasese.\nAmyuka akulira akakiiko kano Kezekia Mbogo olunaku lwegulo yategeezezza palamenti nga alipoota eno bweyaggwa edda, bwetyo neteekebwa ku lukalala lwebintu ebirina okutesebwako olwaleero, naye nga talabiseeko.\nAbamu ku babaka abali ku kakiiko kano bategeezeza sipiika nga alipoota ebo bwetaliwo.\nAte ye omubaka wa Munisipaali ye Kira Ssemuju Nganda ayanjiza ekiteeso nga ayagala abakungu ba gavumenti balekere awo okuweebwa mmotoka ezobwerere, wabula bazifunire ku looni era basasule mu ngeri y’ekibanja mpola .\n‹ City Oilers emezze KIU Titans mu mpaka za Basketball\nOwemyaka omwenda asimattuse okusadakibwa e Kalungu ›


Bukedde Online - Nnalulungi wa Uganda akoze likodi mu mpaka z’ensi yonna!\nEno saluuni bagiyita majenjeeke\nKayemba, nange mpaamu nnyambalemu akantu...\nNNALULUNGI wa Uganda Quiin Abenakyo, ataddewo ekyafaayo! Afuuse Munnayuganda asoose okutuuka ku mutendera ogusembayo ogw’abawala 30 abasingayo obubalagavu mu nsi yonna abagenda okusindana okulondebwako Nnalulungi w’ensi yonna.\nAbenakyo, omwana enzaalwa ey’e Mayuge mu Busoga, yasunsuddwa mu bawala 118 bannalulungi b’ensi ez’enjawulo abaakuhhaanidde mu kibuga Sanya ekya China, okulondamu omuwala omu yekka agenda okutikkirwa engule ya ‘Miss World 2018’.\nAbategesi b’empaka zino ez’omulundi ogwa 68 ezigenda okutuuka ku ntikko ku Lwomukaaga nga December 8, 2018, baataddewo emiziziko n’emitendera okusunsulamu abawala bakaalaala 118 okusobola okutuuka ku Lwomukaaga nga basigadde 30 bokka. Empaka zino zaatandika mu 1951.\nMwanamuwala Abenakyo teyalabizza ku njuba abawala abalala olw’engeri gye yayanukudde ebibuuzo, okukola zi poozi, okweyogerako, okumwenya n’okukola obukodyo obwalese abasazi b’empaka nga bamatidde nti agwanidde okufuna ekifo ku lukalala lw’abawala 30 abagenda okutuuka ku fayinolo.\nYayiseewo n’abawala abalala 29 b’oyiwako amazzi n’oganywa nga baavudde mu nsi okuli; Bangladesh, Chile, France, India, Japan, Malaysia, Mauritius, Mexico, Singapore, Thailand, United States, ne Venezuela.\nAbenakyo okuyitamu yawangudde nnalulungi wa Argentine gwe yawangudde olw’engeri ey’amagezi n’obwongo bakira bw’akozesa ng’addamu ebibuuzo n’okwennyonnyolako ebintu eby’enjawulo by’akola mu Uganda.\nYabannyonnyodde nti alina pulojekiti ey’okuyamba abaana abawala abafuna embuto nga bakyali mu myaka emito n’abategeeza nti mu Uganda kizibu kinene nnyo eky’abaana abato abafuna embuto nga tebannatuuka myaka 18 nga ku buli baana abawala 5 abatannaweza myaka wakati wa 14- 19, omu alina olubuto oba yazaalako.\nKu Lwomukaaga, Abenakyo waakusooka okuvuganya ne banne 29 okulonda abawala 15 abasinze ku mutendera guno n’oluvannyuma ku bawala abo 15 kulondebweko abataano abagenda okusinziirwako okulonda abasatu abasinga nga kw’abo kwe kujja okulondebwako Nnalungi w’ensi yonna owa 2018.\nEngeri gy’oyambala obukooti bw’abawala n’olabika bulungi


Endagiriro – ababaka\nKintu Ne Nnambi\nOmuntu okusobola okumanya ebitufaako, alina okusooka okumanya bwetwaatuuka okubeera wano. Bino bye byafaayo by’ensibuko yaffe.\nOmusajja eyasooka ku nsi bamuyitanga Kintu. Yatambulanga ku nsi ne nte ye, eyamuwanga nebimu ku byetaago bye ebyo bulamu. Olunaku lumu yasisinkana Nnambi ne mwanyina Kayiikuuzi. Bano ababiri baali abamu ku baana ba Ggulu, era baali bazze ku nsi kutambulako. Nnambi yasiima empisa za Kintu ennungi, yeewunya engeri gyeyali abeerawo mu bulamu nga akozesa ebintu ebitono bwebityo, ate nga agumidde obwoomu bweyalimu. Era okugenda okudda mu ggulu nga Nnambi atandise okwagala Kintu, nga era asazewo okujja kunsi amubeese beese. Wabula bannyina ekintu kino bakiwakanya.\nGgulu naye teyagala kiroowozo kino. Naye Nnambi yamwegayirira okutuusa bweyasalwo okuwa Kintu ebigezo nga tannamukkiriza kuwasa Nnambi. Kintu ebibuuzo byonna yabiyita bulungi, era nebamukkiriza awase Nnambi amutwale ku nsi. Ggulu yabagamba okugenda nga obudde tebunnakya, era obutakoma mu kubo kudda kunona kintu kyonna. Ensonga eyokugenda kuno mu kyaama yaali ya kwewala mwanyina wa Nnambi, Walumbe okubalaba. Ggulu yabalabula nti bwaligenda nabo ku nsi agenda kubatawanya. Bwaatyo Ggulu yawa Kintu ne Nnambi ebirabo bye nsolo ezokulunda ne mmere eyokusiga. Nnambi yerabira emmeere yenkoko ze, bwabayanguwa okuddayo okuginona, Walumbe namulaba. Yamunenya okuba nga yali agenda nga tamusibudde, era nasalawo naye okugenderako. Kitaabwe ne baganda babwe abalala balemwa okumutangira.\nNnambi ne Kintu bajja kunsi, balima emmeere nebalunda ensolo nebazaala n’abaana. Emirundi ebiri Walumbe yagenda ewa Kintu nga amusaba omwana owokumuyambako munju ye. Kintu yajjukira Ggulu bweyamulabula , nagaana okuwa Walumbe omwana. Walumbe kyaava atta omu ku batabani ba Kintu. Kintu yagenda namuloopa ewa Ggulu. Ggulu yawereza Kayiikuuzi ajje kunsi agambe Walumbe okuddayo, oba kyetaagisa omukwate amuzzeyo lwaa mpaka. Walumbe yagaana okugenda ne Kayiikuuzi, okujjako nga ne Nnambi bagenda naye. Kayiikuuzi nagezaako okumukwata. Basooka nebalwana, okutuusa Walumbe bweyesimmattula nadduka nayingira mu ttaka, nga ne Kayiikuuzi amugoba. Ensi yakankana olwo musinde gwaabwe nga bafubutuka nokuddamu okwessogga ettaka. Kino bakikoleera ennaku eziwera. Kayiikuuzi bwalaba nga amaanyi ga Walumbe gakendedde nagamba Kintu ne Nnambi nabaana baabwe bamale olunaku lumu mu nju. Nga ayagala babere bokka ebweeru ne Walumbe kisobole okumwanguyira okumukwaata.\nEntegeka eno teyakola, kubanga abaana abamu bajeemera ebiragiro bya Kayiikuuzi. Kayiikuuzi yabanakuwalira. Kintu yakkiriza nti omusango gwaali gugwe ne Nnambi abaleeta Walumbe ku nsi, era neyeyama nti agenda kuzaala abaana bangi, nti Walumbe nebwalibatta tagenda kubamalawo. “Bazzukulu ba Kintu tebaliggwa ku nsi.” Kayiikuuzi yaddayo ewa Ggulu naleeka Walumbe kunsi nga munyiivu okusinga bweyali abadde. Wabula yaleka awadde Nnambi ne Kintu amagezi nti bayigirize abaana baabwe okwekwata awamu omuganda. Wano wewava ekigambo Omuganda, abangi betuyita Abaganda. Kayiikuzi n’abagamba nti eno ye ngeri yokka Abaganda gyebagenda okusobola okulwanyisa Walumbe, kubanga nakati akamu kamenyeka mangu okusinga omuganda. Bwebatyo nabo bwebalyekwatanga awamu bangenda kubera bulungi mu bulamu ate bawaangaale. Naye bwebali kkiriza okwekutulakutula bagenda kubeera mu bulamu obutali bulungi ate bafe mangu.\nAbantu bangi batabula Ggulu ayogerebwako wano, ne Ggulu Lubaale we ddembe. Naye bano ba Lubaale ba Buganda 69 baali bantu abatambulanga ku nsi kuno nga balina ebitone ebyenjawulo. Bwebaafa bebabeera amaanyi/emyooyo egiyinza okuyitibwa okuyamba abantu, buli gumu okusinziira ku kitone Lubaale ono kyeyalina nga akyaali muntu ,mulamu. Engeri Kintu gyaali omuntu eyasooka ku nsi, bano ba Lubaale mu kiseera ekyo tebaaliwo. Aba wandiisi abamanyi kino kyebava bawandiika buwandiisi ku Ggulu mu lugero luno nga oyo ali mu Ggulu the one in heaven, yadde nga abasinga tebakinyonyola.\nKati awo lwaki abedda tebamuyita buyisi linnya lye, Katonda we Butonda? Kirabika nti Ggulu lyaali linnya lilye yekka mu biseera ebyedda. Naye ebintu bitono abyaali bimumanyiddwako, n’okusooka byonna nti yeyatonda ebintu byonna ebirabika nebitalabika ( nga empewo). Era yali amanyiddwa akubeera owa maanyi ennyo atenga mukambwe. Olwensonga eno, abantu batya nnyo okumunyiza nebasalawo okumubeera ewalako, nga bwekyaali kisoboka. Kirabika amawulire agaali gasinze obulungi Abaganda gebaali bafunye, ebyaasa bingi oluvanyuma, gegagamba nti mu butuufu Katonda wa kisa, wa mukwano ate asonyiwa. Ku ludda olulala, abantu bedda baali tebagala kubuulira baana baabwe nti yeyaali Taata wa Nnambi, ate nga era ye wa Kintu. Kubanga baali bekengera nti abantu abamu bayinza okukitegeera obukyaamu, nebasalawo nti n’olweekyo aboluganda basobola okufumbiriganwa nokuzaala. Tulina okwebaza eri abakulu abanyumya olugero luno mu bulambirira bwaalwo, nokutangaaza nti Ggulu ali mu lugero luno yennyini ate ye Katonda we Butonda, era amanyibbwa nga Omutonzi, Lugaba, Omulamuzi Omukulu, Liiso Ddene, Ddunda.\nEkibuuzo ekirala bangi kyebeebuza kyeekyo nti Lwaki Kintu yanywa omusulo gw’ente natanywa mata? Okusooka tewaliwo kuzaala ku nsi, mu kiseera ekyo, nolweekyo tewaliwo mata. Ate nga Walumbe tanajja ku nsi ebintu byonna byaali birungi.\nKati olugero nga bwerugenda, Kayiikuuzi nga tanaddayo wa Ggulu, yagamba Nnambi ne Kintu bayigirize abaana baabwe bulijjo beekwatenga wamu mu kiganda. Olwokwagala okunywereza ddala omuganda guno mu bumu obuggumivu, Abaganda abedda bateekawo obuwangwa obwongera amaanyi mu kifundikwa ekibanyweeza awamu nga abomunju emu, era aboluganda. Era nga kino kinyonyola n’obuvunaanyizibwa bwa buli muntu eri munne. Okusinziira ku buwangwa buno, buli muntu ali ebintu bingi eri munne, maama w’omwana ate abeera muwala wa mwana oyo. Ne taata abeera mutabani wa baana be. Kale olw’okubanga taata wo muntu abeera ate taata wa jajja w’omuntu ono era, awo omuntu ono abeera muganda wa jajja we.\nKati awo okuva Katonda gyaali taata wa Kintu ne Nnambi, abeera Jajja wa Baganda eyasokera ddala, era nabo nebabeera Baganda Ba Katonda.\nOlugero luno lwefaanaganya ko nolwa Bayibuli olwa Adamu ne Kaawa (Eva). Ekisinga obukulu mu byonna, kwe kuba nti Adam mu Lwebburaniya kitegeesa “Ttaka” era kitegeeza ne “Omuntu”. Ate Kintu mu Luganda kitegeeza “ekintu” ekitali muntu ate kitegeeza “omuntu omuggumivu.” Ate Eva ku Lwebburaniya kitegeeza “ekiramu” ate era ono amanyibbwa nga maama wa bantu bonna. Ate nga mu Luganda Nnambi kitegeeza, ekintu ekirina amakulu/amaanyi amekusifu, ageewunyisa. Era noono amanyibbwa okubeera nga ye maama wa Baganda ba Katonda.\nLyo erinnya Kaawa liva mu Hawah ekyo Luwarabu no Lwebbulaniya. Kitegeeza Mukwano; Omukka gwobulamu.


Ayagala tuddemu omukwano\nn’awasa omukyala omulala ne bazaala n’abaana. Naye kati yakomawo gyendi nti ayagala kumpasa era ampangisize ennyumba naye mpulira ntya lwakuba ate mwagala okukamala. Simanyi kya kukola.\nWaliwo omusajja twali twagalana n'awasa omukyala omulala ne bazaala n'abaana. Naye kati yakomawo gyendi nti ayagala kumpasa era ampangisize ennyumba naye mpulira ntya lwakuba ate mwagala okukamala. Simanyi kya kukola.\nOlina okwebuuza ddala omusajja ono ali siriyaasi nti akwagala oba ayagala owulire bulungi. Oba alina ky'abaza ng'ayagala kukukozesa. Kubanga sooka weebuuze, yali akwagala n'akuleka ekitegeeza nti yasalawo nti omukyala oli y'asinga. Ate era amuzaddemu abaana babiri kyokka takugambye nti amulese wabula ogenda kufuuka nnamba bbiri.\nSigaanyi oyinza okuba nti eky'okubeera nnamba bbiri tokifaako olw'omukwano gw'alina naye oba ddala asazeewo ofuuke nnamba bbiri bw'akupangisiza ennyumba tekimala. Lwaki takyala ewammwe era n'akwanjula kubanga ekyo kiraga nti ddala ayagala ofuuke mukyala we.\nWadde omwagala weetegereze. Olina okumwagala kati kubanga ye yakuleka. Ate jjukira abasajja abamu bw'akwagalako ofuuka mukyala we. Era tayagala kuwulira nti wafuna omusajja omulala.


1 1 Mu mwaka ogw'okusatu mu mirembe gya Yekoyakimu kabaka wa Yuda; Nebukadduneeza kabaka w'e Babulooni n'ajja e Yerusaalemi, n'akizingiza.\n4 abavubuka abataaliko bulema, wabula ab'amaaso amalungi, era abategeevu mu magezi gonna, era abakabakaba mu kutegeera, era abaamanya ebiyigirizibwa, era abasaanira okuyimirira mu nnyumba ya kabaka: era abayigirizenga amxgezi ag'Abakaludaaya n'olulimi lwabwe\n11 Danyeri n'alyoka agamba omusigire, omukulu w'abalaawe gwe yafuza Danyeri; Kananiya,\tMisayeri,\tne\tAzaliya: nti\n16 Awo\tomusigire\tn'abaggyako emmere yaabwe, n'omwenge gwe bandinyweddenga, n'abawa ebijanjaalo.\n11 Era ekigambo kino tekirabwanga kabaka ky'awaliriza, so tewali ayinza okukiraga mu maaso ga kabaka, wabula bakatonda 'abatatuula na balina emibiri.\n27 Danyeri n'addiramu mu maaso ga kabaka, n'ayogera nti Ekyama kabaka ky'awalirizza, abagezigezi tebayinza kukiraga kabaka newakubadde abafumu newakubadde abasawo\tnewakubadde\tabalaguzi:\n28 naye waliwo Katonda mu ggulu abikkula ebyama, era ategeezezza kabaka Nebukadduneeza ebiribaawo mu nnaku ez'enkomerero.\tEkirooto kyo, era omutwe gwo bye gwayolesebwa ku kitanda kyo, bye biibino\n29 ggwe, ai kabaka, ebirowoozo byo ne bikujjira ku kitanda kyo, ebiribaawo oluvannyuma: naye abikkuta ebyama akutegeezezza ebiribaawo.\n32 Ekifaananyi ekyo, omutwe gwakyo gwa zaabu nnungi, ekifuba kyakyo n'emikono gyakyo bya ffeeza, olubuto Iwakyo n'ebisambi byakyo bya kikomo, amagulu gaakyo ga kyuma,\n35 Ekyuma, n'ebbumba n'ekikomo, ne ffeeza, ne zaabu ne biryoka bimenyekamenyekera wamu, ne bifuuka ng'ebisusunku eby'omu gguuliro ekyanda nga kituuse: empewo ne zibitwalira ddala bwe ziryo n'okulaba ne bitalaba bbanga: n'ejjinja eryakuba ekifaananyi ne lifuuka olusozi olunene, ne lijjula ensi zonna.\n36 Ekirooto kye kiikyo: era tunaayatula amakulu gaakye mu maaso ga kabaka.\n46 Awo\tkabaka Nebukadduneeza n'alyoka avuunama amaaso ge n'asinza Danyeri, n'alagira okumuwa ssaddaaka n'omugavu.\n47 Kabaka n'addamu Danyeri n'ayogera nti Mazima Katonda wammwe ye Katonda wa bakatonda, era ye Diukama wa bakabaka; era ye mubikkuzi w'ebyama, kubanga oyinzizza okubikkula ekyama ekyo.\n2 Awo Nebukadduneeza kabaka n'atuma okukuŋŋaanya abaamasaza, n'abamyuka, n'abafuga, n'abalamuzi, n'abawanika, n'abakungu, n'ab'amateeka, n'abakulu bonna ab'omu masaza, bajje eri ekifaananyi Nebukadduneeza kabaka kye yayimiriza bwe\tkiriwongebwa.\n3 Awo abaamasaza, n'abamyuka, n'abafuga, n'abalamuzi n'abawanika, n'abakungu, n'ab'amateeka, n'abakulu bonna ab'omu masaza, ne bakuignaana olw'okuwonga ekifaananyi Nebukadduneeza kabaka kye yayimiriza: ne bayimirira mu maaso g'ekifaananyi Nebukadduneeza kye yayimiriza.\n7 Awo abantu bonna bwe baawulira eddoboozi ly'akagombe, n'endere, n'ennanga; n'amadinda, n'ekidongo, na bull ngeri yonna ewga, abantu bonna amawanga, n'ennimi, ne balyoka bavuunama ne basinza ekifaananyi ekya zaabu Nebukadduneeza kabaka kye yayimiriza.\n15 Kale nno, bwe munakkiriza nga muwulidde eddoboozi ly'akagombe, n'endere, n'ennanga, n'amadinda, n'ekidongo,\tn'ekkondeere,\tna\tbuli ngeri yonna ewga, okuvuunama n'okusinza ekifaananyi kye nnakola, kale: naye bwe mutaasinze, mu kiseera ekyo munaasuulibwa wakati mu kikoomi ekyaka n'omuliro: era katonda aluwa oyo anaabawonya mu mikono gyange?\n25 N'addamu n'ayogera nti Laba, nze ndaba abasajja bana nga basumuluddwa, nga batambulira wakati mu muliro, so nga tebaliiko kabi: n'okufaanana kw'ow'okuna kulinnanga omwana wa bakatonda.\n26 Nebukadduneeza n'alyoka asembera ku mulyango gw'ekikoomi ekyaka n'omuliro: n'ayogera nti Saddulaaki, Mesaki, ne Abeduneego, mmwe abaddu ba Katonda ali waggulu ennyo, mufulume mujje wano. Saddulaaki, Mesaki ne Abeduneego ne balyoka bafnluma wakati mu muliro.\n28 Nubukadduneeza n'ayogera nti Katonda wa Saddulaaki, Mesaki, ne Abeduneego yeebazibwe, atumye malayika we, era awonyezza abaddu be abamwesize ne bawaanyisa ekigambo kya kabaka, ne bawaayo emibiri gyabwe, baleme okuweereza newakubadde okusinza katonda yenna, wabula Katonda waabwe bo.\n3 Obubonero bwe nga\tbukulu! n'eby'amagero\tbye nga bya maanyi! obwakabaka bwe bwe bwakabaka obutaliggwaawo, n'okufuga kwe kwa mirembe na mirembe.\n9 Ggwe Berutesazza, omukulu w'abasawo, kubanga mmanyi ng'omwoyo gwa bakatonda abatukuvu guli mu ggwe, so nga tewali kyama ekikweraliikiriza, mbye nnayolesebwa mu kirooto kyange kye ndabye, n'amakulu gaakyo.\n11 Omuti ne gutula, ne guba gwa maanyi, n'obuwanvu bwagwo ne butuuka mu ggulu, n'okulengerwa kwagwo ne kutuuka ku nkomerero y'ensi zonna.\n12 Amalagala gaagwo malungi, n'ebibala byagwo bingi, era mu gwo nwalimu emmere emala\tbonna: ensolo ez'omu nsiko zeggamanga nu kisiikirize kyagwo, n'ennyonyi z'omu ggulu ne zituula ku matabi gaagwo, ne byonna ebirina emibiri ne bigulyangako.\n14 N'ayogerera waggulu, n'agamba bw'ati nti Tenera ddala omuti, ogutemeko amaabi gaagwo, ogukunkumuleko amaagala gaagwo, osaasaanye ebibala byagwo: ensolo zive wansi waagwo, n’ennyonyi ku matabi gaagwo.\n15 Era naye ekikonge ky'ekikolo kyawo kireke mu ttaka, nga kiriko kyuma ekisiba n'ekikomo, mu muddo omugonvu ogw'omu nsiko: era kitobenga omusulo ogw'omu ggulu, n'omugabo gwe gubenga n'ensolo mu muddo ogw'ensi:\n17 Omusango ogwo guvudde mu tteeka ry'abatunuzi, n'okuteesa okwo kuudde mu kigambo eky'abatukuvu: balamu balyoke bategeere ng'Oyo Ali waggulu ennyo ye afugira mu wakabaka bw'abantu, era ng'abu,a buli gw'ayagala, era ng'akuza ku wo asinga abantu bonna obunaku.\n18 Ekirooto ekyo nze kabaka Nebuadduneeza nakirabye: naawe, gwe Berutesazza, tegeeza amakulu, kubanga abagezigezi bonna ab'omu wakabaka bwange tebayinza kutegeeza makulu: naye ggwe oyinza, kubanga omwoyo gwa bakatonda abatukuvu guli mu ggwe.\n29 Emyezi kkumi n'ebiri bwe gyayitawo, yali atambula mu lubiri w'e Babulooni.\n30 Kabaka n'ayogera nti Kino si Babulooni ekikulu, kye nnazimba okuba ennyumba ya bakabaka n'amaanyi ag'obuyinza bwange n'olw'ekitiibwa eky'obukulu\tbwange?\n2 Berusazza, bwe yali ng'alega ku mwenge, n'alagira okuleeta ebintu ebya zaabu n'ebya ffeeza Nebukadduneeza kitaawe bye yaggya mu yeekaaiu eyali mu Yerusaalemi: kabaka n'abaami be, abakyala be n'abazaana be, babinywese.\n7 Kabaka n'ayogerera waggulu okuyingiza abafumu, n'Abakaludaaya, n'abalaguzi.\tKabaka n'ayogera n'agamba abagezigezi ab'e Babulooni nti Buli anaasoma okuwandiika kuno, era anandaga amakulu gaakwo, alyambazibwa olw'effulungu, era aliba n'omukuufu ogwa zaabu mu bulago bwe, era aliba mukulu ow'okusatu mu bwakabaka.\n16 Naye ggwe nkuwuliddeko, ng'oyinza okulootolola n'okuzingulula ebibuusibwabuusibwa: kale bw'onooyinza okusoma ebiwandiikiddwa ebyo, n'okuntegeeza amakulu gaabyo, onooyambazibwa olw'effulungu, era oliba n'omukuufu ogwa zaabu mu bulago bwo, era oliba mukulu bw'okusatu mu bwakabaka.\n17 Awo Danyeri n'addamu n'ayogerera mu maaso ga kabaka nti Ebirabo byo beera, nabyo ggwe, n'empeera yo ogiwe omulala: era naye naasomera kabaka ebiwandiikiddwa, ne mmutegeeza amakulu.\n4 Abakulu n'abaamasaza ne balyoka banoonya ensonga eneesinga Danyeri mu bigambo eby'obwakabaka: naye ne batayinza kulabainsonga newakubadde akabi: kubanga yali mwesigwa, so ne watalabika mu ye kwonoona kwonna newakubadde akabi.\n10 Awo Danyeri bwe yananya ng'ebiwandiikiddwa bissibbwako akabonero, n'ayingira mu myumba ye: (era amadirisa ge gaali gagguddwawo mu nju ye nga goolekedde Yerusaalemi;) n'afukaniranga ku maviivi ge emirundi satu buli lunaku, n'asaba, ne yeeaza mu maaso ga Katonda we, nga bwe yakolanga edda.\n20 Era bwe yasembera ku mpuku awali Danyeri, n'ayogererera waggulu n'eddoboozi ery'ennaku: kabaka n'ayogera n'agamba Danyeri nti Ggwe Danyeri, omuddu wa Katonda omulamu, Katonda wo, gw'oweerezanga bulijjo,uayinza okukuwonya eri empologoma?\n1 Mu mwaka ogw'okusatu mu mirembe gya Berusazza kabaka okwoleseb wa ne kunjijira, nze Danyeri, okuddirira okwo okwasooka okunjijira.\n2 Ne ndaba mu ebyo ebyanjolesebwa: ne kiba bwe kiti; bwe nnalaba nali mu lubiri lw’e Susani, oluli mu ssaza Eramu: ne ndaba mu ebyo ebyanjolesebwa, era anali ku mugga Ulaayi.\n6 N'ejjira endiga ensajja eyalina amayembe abiri, gye malaba ng'eyimiridde ku mabbali g'omugga, n'egifubutukira amaanyi gaayo nga gagiralusizza.\n7 Ne ngiaba ng'esemberedde endiga ensajja, n’egisunguwalira, n'ekuba endiga ensajja, n'emenya amayembe gaayo abiri: so n'endiga ensajja teyaliimu naanyi okuyimirira mu maaso gaayo: naye n'egimegga wansi, n'egisambitira, era mpaawo eyayinza okuwonya endiga ensajja mu mukono gwayo.\n8 Embuzi ensajja ne yeegulumiza nnyo: era mu maanyi gaayo ago, ejjembe lyayo ekkulu mwe lyameayekera:\tne\tmu kifo kyalyo ne mumera ana agaalabika ennyo agaatunuulira empewo ennya ez'omu ggulu.\n19 N'ayogera nti Laba, naakutegeeza ebiribaawo mu kiseera eky'enkomerero eky'okuayiigiramu: kubanga bya kiseera kya nkomerero ekyateekebwawo.\n21 N'embuzi ensajja ey'ekikuzzi ye kabaka We Buyonaani: n'ejjembe eddene eriri wakati w'amaaso gaayo ye kabaka ow'olubereberye.\n24 N'obuyinza bwe buliba bungi, naye si lwa, buyinza bwe ye: era alizikiriza kitalo, era aliraba omukisa, era alikola by'alyagala: era alizikiriza ab'amaanyi n'abantu abatukuvu.\n13 Nga bwe kyawandiikibwa mu mateeka ga Musa, bwe buryo obubi obwo bwonna bwatujjako: era naye tetunnasaba kisa kya Mukama Katonda waffe, tuleke ebikolwa byaffe ebitali bya butuukirivu, era tubeere n'amagezi mu mazima go.\n16 Ai Mukama, ng'obutuukirivu bwo bwonna bwe buli, obusungu bwo n'obukambwe bwekooloobye buve ku kibuga kyo Yerusaalemi, olusozi lwo olutakuvu: kubanga olw'okwonoona kwaffe n'olw'obutali butuukirivu bwa bajjajjaffe, Yerusaalemi n'abantu bo bafuuse ekivume eri abo bonna abatwetooloola.\n17 Kale kaakano, ai Katonda waffe, wulira okusaba kw'omuddu wo, n'okwegayirira kwe, era, ku bwa Mukama, oyazike amaaso go awa tukuvu wo awazise.\n18 Ai Katonda wange, tega okutu kwo, owulire: ozibule amaaso go, otunuulire ebyaffe ebyazika, n'ekibuga ekituumibwa erinnya lyo: kubanga tetuleeta kwegayirira kwaffe mu maaso go olw'obutuukirivu bwaffe, wabula olw'okusaasiza kwo okungi.\n23 Bwe wasooka okwegayirira, ekiragiro ne kifuluma, nange nzize okukubuulira: kubanga oli mwagalwa nnyo: kale lowooza ekigambo ekyo, otegeere bye wayo lesebwa.\n25 Kale manya otegeerere ddala nga kasooka ekiragiro kifuluma okuzzaawo n'okuzimba Yerusaalemi okutuusa ku oyo afukibwako amafuta, omulangira, walibaawo sabbiiti musanvu: era walibaawo sabbiiti nkaaga mu bbiri, n'ekizimbibwa nate, n'oluguudo a'olusalosalo, newakubadde mu biro eby'okutegana.\n4 Ne ku lunaku olw'abiri mu nnya olw'omwe: ogw'olubereberye, bwe nnali ku mabbali g'omugga omunene, ye Kiddekeri,\n5 ne nnyimusa amaas gange, ne ntunula, era laba, omusajja ayambadde bafuta, nga yeesibye ekiwato kye ne zaabu ennungi eya Ufazi:\n6 era n'omubiri gwe gwali nga berulo, n'obwenyi bwe ng'okumyansa bwe kufaanana, n'amaaso ge ng'ettabaaza z'omuliro, n'emikono gye n'ebigere bye bya ng'ekikomo ekizigule ebbala, n'e ddoboozi ly'ebigambo bye ng'eddoboozi ery'ekibiina ekinene.\n7 Nange Danyeri nalaba bye nnayolese bwa nze nzekka: kubanga abant abaali nange tebaalaba bye nnayo lesebwa: naye okukankana okunen ne kubagwako, ne badduka okwekweka.\n8 Awo nze ne nsigala omu ne ndaba ebigambo ebyo ebikulu bye naayolesebwa, so ne mutasigala mi nze maanyi gonna: kubanga obulungi bwange ne bufuuka obuvundi mu nze, ne ssiba na maanyi nate.\n9 Era naye ne mpulira eddoboozi ery'ebigambo bye: era bwe nnawu lira eddoboozi ery'ebigambo bye nali nneebase otulo tungi nga nvuunamye amaaso gange, amaaso ganp nga gatunuulira ettaka.\n10 Era laba, omukono ne gankwatako, ne gunfukamiza ku maviivi gange n'ebibatu by'engalo zange.\n11 N'annamba nti Ggwe Danyeri, ggwe omusajja omwagalwa ennyo, tegeera ebigambo bye nkugamba, weesimbe; kubanga eri ggwe gye ntumiddwa kaakano: era bwe yamala okuŋŋamba ekigambo ekyo, ne nnyimirira nga nkankana.\n13 Naye omulangira ow'obwakabaka obw'e Buperusi n'anziyiza ennaku abiri mu lumu: naye, laba, Mikayiri, omu ku balangira abakulu, n'ajja okunnyamba: ne mbeera eyo wamu ne bakabaka We Buperusi.\n14 Kaakano nzize okukutegeeza ebiriba ku bantu bo mu naaku ez'enkomerero: kubanga bye wayolesebwa bya nnaku ezikyali ewala nate.\n16 Era, laba, eyafaanana ng'abaana b'abantu n'akoma hu mimwa gyange: ne ndyoka njasama akamwa kange, ne njogera, ne ŋŋamba oyo annyimiridde mu maaso gange nti Ai mukama wange, olw'ebyo bye nnayolesebwa ennaku zange ne zinziramu, nneesiba n'amaanyi nate.\n20 N'alyoka ayogera nti Omanyi kyenvudde njija gy'oli? ne kaakano naddayo okulwana n'omulangira ow'e Buperusi :\tera bwe\tndivaayo,\tlaba, omulangira ow'e Buyonaani alijja.\n21 Naye naakubuulira ebyawandiikibwa mu byawandiikibwa eby'amazima :\tso\tsiwali\tali\tku\tluuyi lwange okulwanyisa abo, wabula Mikaeri, omulangira wammwe.\n2 Ne kaakano naakulaga amaaima. Laba, waliyimirira nate bakabaka abasatu mu Buperusi: n'ow'okuna ye alisingira ddala nnyo bonna obugagga: era bw'alifuuka ow'amaanyi olw'obugagga bwe, alikubiriza bonna okulwana n'obwakabaka obw'e Buyonaani.\n10 N'abaana be balirwana, era bali kunnaanya ekibiina ekinene, eggye eringi, eririyitirira, eriryanjaala, ne libayitamu: era balikomawo, balirwana, okutuuka awali ekigo kye.\n21 Ne mu kifo kye muliyimirira omuntu anyoomebwa, gwe batawanga kitiibwa kya bwakabaka: naye alijja mu biro eby'emirembe, era aliweebwa obwakabaka olw'o kwegonza.\n32 N'abo abalikola obubi nga baleka endagaano alibakyamyakyamya n'okwegonza: naye abantu abamanyi Katonda waabwe baliba n'amaanyi, balikola\teby'obuzira.\n33 N'abo abalina amagezi mu bantu baliyigiriza bangi: naye ekitala ri'omuliro, okusibibwa n'okunyagibwa, biribagwisa ennaku nnyingi.\n35 N'abamu ku abo abalina amagezi baligwa okubawoomya, n'okubalongoosa, n'okubatukuza,okutuusa ku kiseera eky'enkomerero: kubange kya kiseera ekyalagirwa ekitannatuuka.\n4 Naye ggwe, Danyeri, bikka ku bigambo, osse akabonero ku kitabo, okutuusa ekiseera eky'enkomerero: bangi abaliddinnana embiro, n'okumanya kulyeyongera.


Bukedde Online - Bba wa Rema gwe yaleka afunye amubiita\nAngella Katatumba ali mu kiyongobero lwa N...\nOMUWALA Dr. Hamza Ssebunnya bba w’omuyimbi Rema Namakula gwe yalekawo ayanjudde omusajja omulala ne bamusoomooza ku buko nti, “Muko katusuubire nti ggwe, teweegezaamu bwegeza ng’oli bwe yatukola. Yajja naye bwe yagenda teyadda”.\nBushira ng’akyali ne Dr. Ssebunnya. Ku ddyo, Kamya yasibye Bushira empeta ya nkusibiddaawo.\nEbigambo bino byayogeddwa omuko Matovu Bukenya eyakulembeddemu abaana abalenzi mu luggya lwa Herbert Bukenya abaabadde baleeteddwa okwaniriza n'okubuuza ku bagenyi abaawerekedde ku Moses Kamya bwe yabadde ayanjulwa Betty Bushira Bukenya mu bakadde be.\nOmukolo gwabaddewo ku Lwomukaaga e Kireka mu munisipaali y'e Kira wakati mu booluganda lw'omugole omukazi okukuba emizira n'enduulu eraga essanyu n'obuwanguzi obwatuukiddwaako Bushira ne bamukulisa obulumi bw'ayiseemu oluvannyuma lw'okusuulibwawo.\nBetty yali agenda kufumbirwa Dr. Hamza Ssebunnya era nga n'omukolo ogw'okukyala gwali guwedde nga wasigadde kwanjula kyokka oluvannyuma n'amwekuba ng'amaze okusisinkana omuyimbi Rema Namakula gwe yali amaze ebbanga nga yeegomba era n'amuwasa mu November wa 2019.\nBetty Bukenya we yayanjulidde munne mu bakadde, yalabise ng'omuzito era mu bimu ku bifaananyi ebyamukubiddwa yalaze nga musanyufu nnyo. Bwe yaleeteddwa okubuuza ku bagenyi yagambye munne ebigambo bino wammanga. "Mukwano Moze onnyize ekiwundu ekibadde kindya nga kkansa ku mutima gwange. Nali simanyi nti kiriwona naye okuva lwe nakusisinkana obadde ombudaabuda na kati okyambudaabuda weebale nnyo..." Betty bwe yagambye.\nMwana mulenzi Moses Kamya eyabadde ayanjulwa naye yamuzzeemu wakati mu mukwano omuyitirivu nti, "Munnange nze wendi mu buli mbeera ate ng'enda kubeerawo era nkukakasa nti omukwano gwaffe Mukama Katonda ye yagutonda y'ensonga lwaki twasisinkana".\nEmpaka zâ€™abawala abasinga obulungi za leero\nEkisiraani kya 2010 mu byobufuzi kinaatugoberera mu 2011?


Ensonga Z’ebyobwa Katonda (9)\n1. Kisoboka o muntu agwa nga atambula okugamba nti kansigale wansi kubanga era nja kudamu nggwe? Nedda. Nolwekyo mungeri yemu ,omuntu yenna agwa mu bibi,tatekeddwa kugamba nti sijja kugenda wa Taata wange ow’omwoyo olw’ebibi byange,kubanga nja kudamu ngwe.\n2. Sitani talina kintu kirungi kyayinza kuwa muntu, n’olw’ekyo amukyusa nga amutwala okusinza ebitonde byakatonda ebirabika obulungi , naye nga ssi Katonda yenyini.\n3. Abantu bangi baatudde ebibi byabwe yadde mulwatu gyebatasobola kufuna kisonyiwo kyenyini.Abalala tebaatula oba kwenenya eri ba kitabwe mu mwoyo abalina obuyinza okuva ewa Kristo yenyini okubalangirirako okusonyiyibwa. Nga kyakusalirwa!!!! Basobola okutegera omutawana ggwe baletera obulamu bwabwe,obuzibu obunnene bwebabeeramu,\n4. Okulimba okusinga obubi okwa sitani kwe kubuzabuza abatafaayo nga abakirizisa nti taliyo. N’olw’ekyo batwala obubonero bwekibi kye okubeera okubeera amagezi gabwe.\n5. Oyo yenna ey’esigama kubusobozi bwe ye kenyini nga ssi ku Katonda, afaanana nga oyo ey’esigama ne mikono gye ku muggo omuvundu ogutambuzibwa.\n6. NOMWOYO NAGWO GUFA?\nNedda, kubanga omwoyo tegufa nga tukiriziganya ne njigiriza y’ekitabo ekitukuvu , nobulombolombo, ne enzikiriza nenkola yamagezi agewala. Mukama ayogera n’obwegendereza, Totyanga abo abatta omubiri naye nga tebasobola kutta mwoyo(matayo 10,28).Nolwekyo omwoyo gusigalawo oluvanyuma lwokufa kwomubire.\nMungeri endala, waliwo nebigambo ebiretebwa mukuzuukira kwamuwala wa YAYIRO, omulundi gumu ,era nebamuwa ne mmeere(LUKA 8,55) Kubanga omuwala yali afudde, naye era bagamba nti omwoyo gwe gwakomawo.Kitegeeza nti omwoyo tegwafa kubanga singa gwabulawo, tebaligambye nti gwakomawo. Ekituufu omwoyo gusigalawo oluvanyuma lwokufa.\n7. Okufa kw’omwoyo kyeki ?\nOkufa kwomwoyo, kwekubulawo kwomuntu okuva mu mbeera oba ekitundu mwabadde abeera nga ayambibwako mwoyo wa Katonda. Kino kisoboka n’okubaawo nga okufa kwomubiri tekunabaawo nga bwetulaba mubyawandiikibwa mu kitabo ekitukuvu. A. Abantu ababeera mu kizikiza balabye ekitangala ekyamanyi ate nekisikirize kyokufa kwabwe kilabidde mu kitangaala. B. Naliko omulamu lumu wabweru wa mateeka naye amateeka bwegajja, ekibi kyajja nga kiramu era nenfa. Eteeka lyenyini eryansubiza obulamu lyeraga nga yekufa. Naye oluvanyuma lw’okufa kwomubiri, omwoyo ggwo gweyongerayo, naye nga singa mukusooka omubiri tegwalina nsibuko yakufa(ekibi) kubanga empeera y’ekibi kufa.\nButerevu kisoboka omuntu okugoba okufa kwomwyo nga okwomubiri tekunatuuka nga asinziira ku bigambo bya Mukama waffe.’Buli yenna abeerawo era nakiririza mu nze Talifa aliba mulamu. Mungeri endala kino kirina okubeera nga kyekigendererwa kyabuli mukiriza okwewangulira omulamu obutagwawo.\n8. KISOBOKA KITYA OMWOYO OKUWANGULA OKUFA?\nNga Kristo bwali omuwanguzi w’ekibi era n’okufa, amanya g’okufa kwomwoyo gabula oba okukendeera era abao bonna abakiriza okulokolebwa okuva eri omununuzi era nabagulirirawo ddala obulamu obutagwawo.\nMumazima ddala mbagamba nti oyo awulira ekigambo kyange nakiriza oyo eyantuma, alina obulamu obutagwawo. Taligenda mukusalirwa musango , naye aliyita mu kufa natuuka mu bulamu.(Yowane.5,24). N’olwekyo, omutawaana gwokufa gugidwawo eri buli eyetaaga okuyambibwa oba okutwalibwa enkyukakyuka ya mazima, era nasigala mu nsi oba ekubo lyokulokolebwa eri tuleterwa Kristo omununuzi. Mumbeera eno, okufa kubulwa endabika yakwo ey’ebyewuunyo bwekityo obulamu obutagwawo nebwolesa obulambulukufu bwabwo anti omulabe asembayo okuzikirizibwa ye kufa.(Corinthians.15,26).\n9. ENJAGERA EGAMBA NTI EBIKOLWA EBITUUFU EKIRIZIBWA MU BYOBWA KATONDA?\nSimubutereevy kubanga kubanga bwekisigala nga ekikolwa ekikirizibwa kyekirungi okusinga ekikolwa ekitakirizibwa, naye emirundi egisinga ebyobwakatonda byo bikiriza bikolwa bya Katonda. Omutume Pawulo awandiika n’obwegendereza<> (Abafilipi 2,13).\nNaye ate olwo laki ekintu ekikirizibwa tekiyitibwa kya Katonda, kubanga era byonna biva wa Katonda? Mungeri endala, <> ( Yakobo.1,17)


Omu ku balongo abasinga obukadde mu Uganda aziikiddwa\n"MAAMA yafudde ayogera ku ssimu ng’akubira abaana be bonna, eddoboozi teryakyuseemu wadde okutuusa lwe yasirise", Mady Kayaga muwala wa Lovinsa Babirye eyawangula ekirabo ky’abalongo abasinga obukadde mu ntujjo y’abalongo eyategekebwa Vision Group bwe yategeezezza.\nYagambye nti, yamukubidde essimu n’amuyita agende abeere naye mu makage e Baamunaanika n'amutegeeza nti yabadde mulwaddelwadde wabula n’amulemerako nti agende bamujjanjabire mu kyalo.\n“Maama yakubidde buli mwana n'ayogera okutuusa lwe yasirise, ate ennaku eziyise abadde agabira abaana n'abazzukulu ebintu ng’abagamba nti bino bya gundi waliwo n’engoye ze yateeka mu kisero n’abagamba nti zino za Carol muzukkulu we.” Kayaga bwe yagambye.\nYagasseeko nti nnyina bwe yamukubidde essimu n’amulemerako agende mu kyalo, yafunye emmotoka wabula yagenze okutuuka nga omukadde yafudde dda.\n“Maama yafiiridde waka yali yagaana okumutwala mu ddwaaliro ng’agamba nti tulindeko ennaku enkulu ziggwe wabula bwe zaawedde ate yatugenzeeko bugenzi.” Kayaga bwe yagambye.\nCarol Nakiwu muzzukulu wa Babirye yagambye nti, jjajjaawe abadde atawaanyizibwa puleesa ne ssukaali era bwe bwamuviiriddeko omutima okwesiba n’akutuka ku ssaawa 6:15 ez’emisana.\nBabirye afiiridde ku myaka 85 era agenda yaziikiddwa e Baamunaanika mu Luweero.\nKayaga yagambye nti beeraliikirivu ku Nakato asigaddewo era baamuganyi okulaba ku mulambo gwa Babirye kubanga tebamanyi kiki kiyinza kumutuukako.


Bukedde Online - Kkampuni endala etadde akazito ku Balaam ku bya People Power\nKkampuni endala etadde akazito ku Balaam ku bya People Power\nEbikolwa bya Kasirye Ggwanga ebirala eby'...\nAdded 1st February 2019\nBANNABYABUFUZI babiri beesowoddeyo ne balumba Balaam Barugahare 'Ssaabavvulu' ku kwagala okwekomya ekisinde kya 'People Power' ne bategeeza nti nabo baakiwandiisa dda nga ehhombo y’ekibiina kyabwe eky’ebyobufuzi.\nOmumyuuka w'ekibiina Simon Peter Ouma ne ssaabawandiisi w'ekibiina Stephen Wafula (ku ddyo).\nSimon Peter Ouma ne Stephen Wafula bazze mu ofiisi za Bukedde n'ebbaluwa gye baawandiikidde abakulira ekitongole ekiwandiika kkampuni n'ebitongole ekya Uganda Registration Services Bureau (URSB) eraga nti baatandika ekibiina ky'ebyobufuzi ekiyitibwa Uganda Meritocracy Party (UMP) nga kirina ehhombo eya 'People Power'.\nBaalagidde URSB ewanduukulule mangu ekibiina ekyekuusa ku hhombo yaabwe kubanga baagiwandiisa mu 2016.\nSimon Peter Ouma yagambye nti tebasobola kukkiriza kunyigirizibwa ate nga baawandiisa dda ekibiina ekirina ehhombo ya 'People Power' era yaabwe.\nBaagambye nti bakolagana bulungi n'ekisinde kya 'People Power' eky'ebyobufuzi era tebabalinaako buzibu bwonna kyokka tewali mulala akkirizibwa kwekomya hhombo yaabwe era bagenda kuttunka mu kkooti.\nLOODI MEEYA ATANGAAZIZZA\nLoodi Meeya Erias Lukwago awabudde ku batinkiza okuwandiisa abisinde by'ebyobufuzi ebitandikibwawo okukunga abantu oba okuwakanya enkola ya Gavumenti embi nti, bamala budde amateeka tegakkiriza kubiwandiisa era tebiriiko bwannannyini.\nYagambye nti ebisinde byobufuzi bibaddewo bingi nga bitandikibwa okuwakanya ensonga y'ebyobufuzi ebeerawo mu kiseera ekyo naye oluvannyuma bikoma ate tebikosa bibiina byabufuzi kubanga ababitandikawo baba n'ebibiina byabwe mwe bava era baddayo.\nYeewuunyizza nti, 'People Power' yawandiisiddwa kye yagambye nti, tekisoboka era abantu basaana kuwabula nti abaagala okubba ekisinde ekyo tebalina we basobola kuyita okuggyako nga bakiwandiisizza nga kibiina kya byabufuzi ekitali kyangu.\nLukwago yategeezezza nti ayagala okukomya ekisinde ekyo asobola kukitwaala nga kkampuni ye naye nga ssi kutwala bigambo nga ye bw'alowooza.\nEkisinde kya 'People Power' kyatandikibwawo omubaka Robert Kyagulanyi 'Bobi Wine' n'ekigendererwa ky'okukunga bannansi okukozesa obuyinza baabwe obubaweebwa mu Ssemateeka balwanyise enkola ya Gavumenti gye batawagira.\nEyeeyise owa Bukedde nâ€™anyaga bamukutte\nOmusumba omufere akwatiddwa\nSitaani ono laba mukene ne lumonde bwe binsibya!


Yeremiya 15 | Bayibuli ey'Oku Mukutu Gwaffe Ogwa Intaneeti | New World Translation\nYakuwa tajja kukyusa musango gw’asaze (1-9)\nYeremiya yeemulugunya (10)\nYakuwa amuddamu (11-14)\nEssaala ya Yeremiya (15-18)\nAfuna essanyu mu kulya ebigambo bya Katonda (16)\nYakuwa agumya Yeremiya (19-21)\n15 Awo Yakuwa n’aŋŋamba nti: “Musa ne Samwiri ne bwe bandibadde nga bayimiridde mu maaso gange,+ sandisaasidde bantu bano. Bagobe mu maaso gange bagende. 2 Bwe banaakugamba nti, ‘Tulage wa?’ ojja kubagamba nti, ‘Bw’ati Yakuwa bw’agamba: “Ow’okufa endwadde, agende eri endwadde! Ow’okufa ekitala, agende eri ekitala!+ Ow’okufa enjala, agende eri enjala! Era ow’okuwambibwa, agende mu buwambe!”’+ 3 “‘Era nja kubaleetera ebibonyoobonyo bina,’+ Yakuwa bw’agamba, ‘ekitala okutta, embwa okuwalula, n’ebinyonyi n’ensolo okulya n’okuzikiriza.+ 4 Era nja kubafuula ekintu eky’entiisa eri obwakabaka bwonna obw’omu nsi+ olw’ebyo Manase mutabani wa Keezeekiya kabaka wa Yuda, bye yakola mu Yerusaalemi.+ 5 Ani anaakusaasira, ggwe Yerusaalemi,Ani anaakulumirirwa,Era ani anaakyama okubuuza bw’oli?’ 6 ‘Onvuddeko,’ Yakuwa bw’agamba.+ ‘Onkuba amabega.*+ Nja kukugololera omukono nkuzikirize.+ Nkooye okukukwatirwa ekisa.* 7 Era nja kubawewa ng’omuntu bw’awewa emmere ey’empeke ku miryango gy’ensi. Nja kutta abaana bammwe.+ Nja kuzikiriza abantu bange,Olw’okuba bagaanye okuleka amakubo gaabwe.+ 8 Bannamwandu baabwe bajja kuba bangi gye ndi okusinga omusenyu oguli mu nnyanja. Nja kuleeta omuzikiriza ku bamaama ne ku bavubuka mu ttuntu. Nja kubaleetera okweraliikirira n’entiisa nga tebabisuubira. 9 Omukazi eyazaala abaana omusanvu aweddemu amaanyi;Awejjawejja. Enjuba ye egudde nga bukyali misana,N’aswala era n’afeebezebwa.’* ‘N’abatono abanaaba basigaddewo ku boNja kubawaayo eri ekitala mu maaso g’abalabe baabwe,’ Yakuwa bw’agamba.”+ 10 Zinsanze nze mmange, olw’okuba wanzaala,+Ndi muntu ayomba era awakana n’ensi yonna buli kiseera. Siwolangako era seewolangako;Naye bonna bankolimira. 11 Awo Yakuwa n’agamba nti: “Nja kukukolera ebirungi;Nja kukuyamba mu biseera ebizibu,Nja kukuyamba mu biseera eby’obuyinike omulabe aleme kukutuusaako kabi. 12 Waliwo omuntu yenna asobola okumenyaamenya ekyuma,Ekyuma ekiva ebukiikakkono, era n’ekikomo? 13 Eby’obugagga byo n’ebintu byo eby’omuwendo nja kubiwaayo ng’omunyago,+Nja kubiwaayo ku bwereere, olw’ebibi byonna by’okoze mu bitundu by’ensi yo byonna. 14 Nja kubiwa abalabe boBabitwale mu nsi gy’otomanyi.+ Kubanga obusungu bwange bukoleezezza omuliro,Era gubookya.”+ 15 Omanyi embeera gye ndimu, Ai Yakuwa,Nzijukira onnyambe. Ku lwange woolera eggwanga ku abo abanjigganya.+ Tondeka kuzikirira* olw’okuba olwawo okusunguwala. Kimanye nti nvumibwa olw’erinnya lyo.+ 16 Ebigambo byo nnabifuna ne mbirya;+Era ekigambo kyo kyafuuka gye ndi okusanyuka n’okujaguza mu mutima gwange,Kubanga mpitiddwa erinnya lyo, Ai Yakuwa Katonda ow’eggye. 17 Situula wamu n’abantu abali mu binyumu ne nsanyuka.+ Olw’okuba omukono gwo guli ku nze, ntuula nzekka,Onzijuzza obusungu.+ 18 Lwaki mbeera mu bulumi buli kiseera? Era lwaki ekiwundu kyange tekiwona? Kigaanye okuwona. Onooba gye ndi ng’ensulo ey’amazzi ey’obulimbaEtayinza kwesigika? 19 Kale bw’ati Yakuwa bw’agamba: “Bw’onookomawo nja kukuzza gye ndi,Era ojja kuyimirira mu maaso gange. Bw’onooyawula eky’omuwendo ku kitali kya mugaso,Ojja kuba ng’akamwa kange.* Bajja kudda gy’oli,Naye ggwe tojja kudda gye bali.” 20 “Ŋŋenda kukufuula bbugwe ow’ekikomo eri abantu bano.+ Bajja kukulwanyisa,Naye tebajja kukuwangula,+Kubanga ndi wamu naawe okukulokola n’okukununula,” Yakuwa bw’agamba. 21 “Nja kukulokola mu mukono gw’ababiEra nja kukununula mu mukono gw’abakambwe.”\n^ Era kiyinza okuvvuunulwa, “otambula odda kyennyumannyuma.”\n^ Oba, “okwejjusa ku lulwo.”\n^ Era kiyinza okuvvuunulwa, “Kikwatiddwa ensonyi era kiswadde.”\n^ Obut., “Tonzigyaawo.”\n^ Oba, “kuba omwogezi wange.”


Bukedde Online - POLLY NAMAYE: Omupoliisi atambula n’omulembe\nByobeera olina okwekkaanya nga tonagula lugoye...\nAbakugu balaze langi z'olina okussa mu nviiri...\nOlwo omukwano mugutambuza mutya nga taata w’abaana abeera Malaba? Okuva lwe twatandika okukola tetubeerangako mu kifo kimu, naye atulowoozaako era afissa obudde n’ajja ne tusanyuka. Yaakankubira n’ansuubiza okuntwala okucakala tulye ‘ayisikuliimu’ ne ‘cokuleeti’, era mbyesunze.\nOMUKYALA atambula n’omulembe takoma ku kwezigula na kwambala bulungi kyokka. Kino\nkizingiramu enneeyisa ye yonna omuli engeri gy’akolamu emirimu awaka, gy’alabiriramu\nab’omu maka ge, emirimu gy’akola, enkolagana ye n’abantu abalala ne kalonda omulala\nNoolwekyo, buli Lwamukaaga tugenda kukuleetera abakyala ab’enjawulo nga batulaga engeri gye beerabiriramu, emirimu, amaka n’ebirala ebibakwatako.\nPOLLY Namaye ye mumyuka w’omwogezi wa poliisi mu ggwanga. Bangi abamulaba mu yunifoomu ya poliisi ekyo kye kifaananyi kye batwala.\nMukyala muzadde era afissaawo akaseera akalabirira famire ye, amanyi okulya obulamu n’okwerabirira era mukyala atambula n’omulembe.\nMu bufunze tubuulire Namaye y’ani? Nze Polly Namaye Bagambaki. Ndi mukyala mufumbo wa mpeta, baze ye Alfred Bagambaki, RPC w’e Malaba. Tulina abaana babiri.\nOlina emyaka emeka ? Hmm..wali olabyeyo omukazi ayogera emyaka gye? Egyo gyesonyiwe, wabula ky’olina okumanya nti ndi mufumbo era nnina n’abaana babiri.\nEmirimu wagitandikira mu poliisi? Okuyingira poliisi nasooka kusomesa kuba nnina diguli mu busomesa. Eno nagisoma kuba baganda bange ne bazadde bange baali banjagaliza kuba musomesa. Naye nze nali njagala kuba mupoliisi era bwe nasaba ne bampa, obusomesa ne mbuvaamu.\nNamaye ng'ali ku mulimu\nBw’otobeera ku mulimu biki ebikutwalira obudde? Ennaku ze sibeera mu wofiisi ntono nnyo, era ebyo mbimala ne famire yange, mpozzi n’okugendako okucakala, naddala ku mbalama z’ennyanja ne mpuga wamu n’abaana baffe. Oluusi nneenyigira mu mirimu gy’ekitundu mwe nsula naddala lotale, okulaba ku firimu mpozzi n’okusisinkana mikwano gyange ne tunyumyamu. Mu kiseera kino naddayo okusoma diguli eyookubiri mu byamawulire mu yunivasite e Makerere.\nKiki ekisinga okukuwa essanyu? Ekimu ku bisingira ddala okumpa essanyu kwe kulaba abaana bange nga basanyuka n’okuwulira omwami wange ng’ali bulungi. Ekirala gye mirimu gyange okuba nga gitambula bulungi.\nMisono ki egikukwata omubabiro? Nnyumirwa nnyo okwambala engoye ezimpa emirembe ne nneetaaya. Ntera okwambala empale empanvu kuba zinnyumira ate nga zimpa emirembe.\nOkola ki okwekuuma obutagejja? Wadde ebiseera ebisinga ntambulira mu mmotoka, naye oluusi nfi ssaawo akadde ne ntambula waakiri kirommita emu. Kino kinnyamba okusala amasavu. ηηendako ne mu jjiimu, kwe ngatta okukola dduyiro asala amasavu. Ekirala ndya emmere ya kigero ate njagala nnyo ebibala.\nNg’oggyeeko yunifoomu za poliisi ze babawa, engoye z’oyambala otera kuzigula wa? Engoye zange ezisinga zijjira ku wooda okuva ebweru. Wabula waliwo n’amaduuka amatonotono mu Kampala gye nzigula.\nAni atera okukuguza eby’okwambala? Sylvia Owori y’anguza engoye n’engatto. Engoye zitera kutandikira mu 80,000?- okudda waggulu. Engatto nazo nnina emigogo egiwerako.\nAbapoliisi babasasula ssente ntono gwe ezigula engatto ennyingi oziggya wa? Okwambala obulungi oluusi tekitegeeza kuba ba ssente nnyingi, wabula okumanya ebiri ku mulembe n’okussaayo omutima. Ku ezo kwe bampa kwe nfissa ate jjukira ndi mukyala mufumbo.\nNamaye mu biseera bye ebyeddembe\nObudde bw’okuyooyoota enviiri obufuna? Abapoliisi tulina amateeka agatufuga. Okugeza ku nviiri ne bw’oba osibye za bbeeyi olina okuzizza emabega. Toteekamu langi. Nnina saluuni gye ntera okugenda okunsiba enviiri era ntera kusasula wakati wa 50,000/- ne 100,000/- okusinziira ku musono. Naye tetukkirizibwa kussaamu sitayiro.\nBintu ki ebitabula mu nsawo yo? Kalifuuwa ayitibwa Chloe gwe neekuba era tava mu nsawo yange. Kuno kwe ngatta akazigo k’emimwa (lip bam), ebizigo, akatambaala n’essimu.\nKiseera ki ky’otoyinza kwerabira mu bulamu bwo? Ennaku kwe nazaalira abaana bange siyinza kuzeerabira. Ekirala buli lwe nfuna ‘ejjinja’ mu mulimu gwange ndutwala nga lwa njawulo nnyo gyendi kuba kino mu bulamu bw’omuserikale kiraga ebibala by’entuuyo ze kuba buli ddaala ly’olinnya osooka kukola nnyo. Olunaku lwe nayingirirako poliisi nga September 01/2007 nalwo lwali lwa njawulo nnyo. Olunaku olulala olw’enjawulo ennyo mu bulamu luno omwami wange ye yalukola era sigenda ku lwerabira. Buli lwe ndulowoozaako ndabira ddala okwagala okuva ku ntobo y’omutima gw’omuntu.


Bukedde Online - Pulezidenti agenda kuwa ab’e Busoga ssente okukola emirimu\nPulezidenti agenda kuwa ab’e Busoga ssente okukola emirimu\nAbakyala nga bambazza Pulezidenti Museveni ekyambalo ekimuwagira okwesimbawo yekka mu 2021. Owookubiri ku ddyo ye Sipiika Kadaga.\nPULEZIDENTI Yoweri Museveni akunze Abasoga ne Bannayuganda okutwaliza awamu beenyigire nnyo mu by’obulimi kubanga ly’ekkubo mwe bajja okuyita okufuna ssente beggye mu bwavu.\nPulezidenti eyasoose okulambula Busoga, bino yabyogeredde mu maka g’obwapulezidenti e Jinja ku Lwokusatu. Museveni yagambye nti agenda kutandika okugaba ssente ez’emirimu egyenjawulo mu Busoga nga bwe yakola mu Kampala era n’asaba abantu okutandika okwekolamu SACCO nga ez’abasibi b’enviiri, bamakanika, ababazzi, abaweesi n’abalala nga muno mwagenda okussa ssente ezinabasobozesa okwegulira ebyuma ebyokukozesa.\nPulezidenti yasoose kusisinkanamu n’abakulembezze ab’enjawulo okuva mu Busoga okwabadde ababaka ba Palamenti, bassentebe ba LC 5, bassentebe ba LC 3, bakansala wamu n’abali ku bukiiko bwa NRM obw’enjawulo era nga lwabadde ku kisaawe kya Hared Health Fitness e Jinja.\nBwe yabadde ayogera eri bannamawulire, Museveni yasabye Bannayuganda beenyigire mu pulojekiti musanvu okuli okulima emmwaanyi, ebibala, emmere ey’okulya, omuddo ogw’okuliisa ente, okulunda enkoko, embizzi, n’ebyennyanja. Museveni yategeezezza nti eno ye kampeyini kati gy’aliko nga afalaasira abakulembeze abenjawulo okukubiriza abantu okwenyigira mu pulojekiti ezo mu ggwanga lyonna.\nYagambye nti amaka 68 ku buli 100 galima mmere ya kulya n’asaba abantu okutandika okulima emmere y’okutundako n’okukozesa ekibalo nga balima. Yagambye nti abantu abalina yiika omukaaga okukka wansi tebasaanye kwenyigira mu kulima bikajjo era nti ebikajjo bisaana kulimwa abantu abalina yiika mukaaga n’omusobyo.\nAlina yiika ennya ayinza okulima emmwanyi ku yiika emu ne zimuwa wakati w’obukadde 8 ku 9 era ono asingako alimye yiika emu ey’ebikajjo. “Omuntu bw’alima yiika emu ey’ebikajjo, kijja kumutwalira emyezi 18 okukungula ate afunemu obukadde nga bubiri bwokka ng’oggyeeko ssente z’asaasaanyizza mu ku birima wabula alimye emmwaanyi ku yiika emu ate asingira wala alimye ebikajjo kuba ye afunamu nnyo mu yiika emu,” bwe yannyonnyodde.\nPulezidenti bwe yabuuziddwa oba gavumenti erina kyeyinza okukolera bbeeyi y’ebikajjo egwa buli lunaku, yagambye nti tewali kinene kya nnyo kye bayinza kukola n’alabula nti ebikajjo bikyagwa ebbeeyi.\nMuseveni yalabudde abakulembezze abagoba abantu mu ntobazzi nga bakozesa eryanyi n’ayongerako nti abantu babogereze mpolampola okuva mu ntobazzi okutuusa bwe banaazivaamu


Minisita ku nsonga za Pulezidenti asaba ekkanisa y'Abakatuliki n'Obwakabaka besonyiwe ebyobufuzi - Fremer Media\nHome Luganda news\nMinisita ku nsonga za Pulezidenti asaba ekkanisa y’Abakatuliki n’Obwakabaka besonyiwe ebyobufuzi\nMinisita avunaanyizibwa ku nsonga za Pulezidenti Esther Mbayo avuddeyo nasaba ekkanisa y’Abakatuliki n’Obwakabaka bwa Buganda okwemalira ku bigendererwa byabwe nga ekkanisa n’Obwakabaka besonyiwe okwenyigira mu byobufuzi.\nOno yategeezezza nti buli omu amaanyi ge agamalire ku byalina okukola, bwoba kkanisa wemalire kukulyowa emyoyo, bwoba munnabyabufuzi wemalire ku byabufuzi. Bwoba oyagala kuyingira byabufuzi egganduula gisuule ebbali oyingire olwokaano. Ono agamba nti nazzikuno nga amakanisa matono nga nabonoonyi batono, naye gyegakomye okweyongera n’abonoonyi okweyongera. Bwatyo nanenya abalyoyi b’emyooyo nti balemeddwa okuzza endiga ezabula besibye ku byabufuzi.\nRead also : YOWERI KAGUTA MUSEVENI RAISE CONCERNS OVER AFRICAN LEADER’S SILENCE AFTER HIS RE-ELECTION\nMinisita Mbayo yagambye nti n’obwakabaka bwa Buganda bubadde bukyogera lunye nti abantu balonde abo bokka abanalwanirira ensonga za Buganda era abagirina ku mutima.\nOkusinziira ku Minisita Mbayo agamba nti Archbishop wa Kampala Dr. Cyprian Kizito Lwanga awamu n’abasumba babakatuliki abalala bavuddeyo mu lwatu nebawagira ab’oludda oluvuganya nebaleka Gavumenti mu bbanga.\nNti era ne Katikkiro wa Buganda Katikkiro Charles Peter Mayiga yavaayo nagamba abantu balonde bimyuufu byeyavaayo nabagamba nti emyaanyi bakungule myuufu so ssi ezakyenvu oba ezakiragala nti ekyo kitegeeza ki?\nRead also : Bobi Wine – A Name That Inspires Change In Uganda\nPrevious articleA cat moves 24 miles back to his home birth place\nNext articleBobi Wine Cries out for his missing friend selector Davie


Bukedde Online - Ebizuuliddwa ku mwana w'omugagga eyeetugidde mu kisenge byewuunyisa\nOmugagga w'omu Kampala akwatiddwa ku by'okwokya abaana b'e Budo\nEby'okusaanyaawo amaka ga Ben Kiwanuka bis...\nEBIPYA ebizuuse ku muwala w’omugagga w’e Nalukolongo Hajji Hussein Makanga eyeetugidde mu kisenge kye mu kiro ekyakeesezza Mmande byewuunyisa.\nEbizuuliddwa biraga nti obuzibu bwavudde ku ssimu ya nnyina gye yabadde amubanja eyabadde emuwambiddwaako abasomesa oluvannyma lw’okugikukusa n’agiyingiza mu ssomero ekintu ekimennya amateeka g’essomero ku Lwomukaaga oluwedde.\nAisha Nakazibwe, 17, abadde asoma mu S3 ku St. Kizito SS e Kabowa yaziikiddwa e Butambala ku Mmande. Hajji Hussein Makanga taata w’omugenzi yategeezezza nti muwala we nga tenneeyimbamu muguwa yasoose kuwandiikira bakulira ssomero bbaluwa ng’abasaba ekisonyiwo olw’okumenya amateeka n’ayingiza essimu.\nAgamba nti ebbaluwa zinozaazuuliddwa nnyina Joseline Ssanyu ne muto we mu kisenge ky’omugenzi nga yabadde azikukulidde mu bitabo bye nga kwabaddeko n’eriko akabonero k’essomero eyawandiikibwa omumyuka w’omukulu w’essomero nga June 2, ng’eyita bazadde be boogere ku nsonga z’omwana waabwe olw’okukwatibwa n’essimu.\nWabula yadde ebbaluwa eno yali ya bazadde, Nakazibwe teyagibawa nga mu bbaasa mwe yasangiddwa mwabaddemu n’endala nnya ze yabadde awandiise nga yeetondera abakulira essomero.\nOkufa kwa Nakazibwe kwatabudde Hajji Makanga ne mukyala we Ssanyu era gye baggweeredde nga Ssanyu alumirizza bba okubeerako ky’amanyi ku nfa y’omwana. Eggulo oluvunnyuma lw’okuzuula ebbaluwa zino Ssanyu yeetondedde bba Hajji Makanga n’amusaba amufunire enju endala.\nSt. Kizito SS\nMuka ''Genaral parts'' bamwejjeerezza ogw''obubbi\nAni asinga ku Bebe Cool ne Bobi Wine?


Bukedde Online - Gaddafi atendese eggye lya bakomado abakazi 500\nPaasita naye ayogedde ku mugenzi Yiga Abizzaayo\nGaddafi atendese eggye lya bakomado abakazi 500\nBaguzannyidde eddakiika 33\nSeya akukkulumidde Museveni\nAdded 28th June 2011\nWabula abawagizi ba Gaddafi mu kibuga TripoliÂ Â ebya kkooti yâ€™ensi yonna, ICC okuyisaawo ekiragiroÂ â€˜kibakuntumyeâ€™ ku mukulembeze waabwe babiyise katemba wâ€™Abazungu era balabudde nti tewali muntu yenna ajja kumukwatako okuggyako mpozzi ngâ€™asoose kubatta nâ€™abamalawo kye baagambye n\nWabula abawagizi ba Gaddafi mu kibuga TripoliÂ Â ebya kkooti yâ€™ensi yonna, ICC okuyisaawo ekiragiroÂ â€˜kibakuntumyeâ€™ ku mukulembeze waabwe babiyise katemba wâ€™Abazungu era balabudde nti tewali muntu yenna ajja kumukwatako okuggyako mpozzi ngâ€™asoose kubatta nâ€™abamalawo kye baagambye nti nakyo tekisoboka.\nâ€œAba NATO bali mu kwekaza olwa bannansi ba Libya abangi be battidde mu bbomu era kati banoonya kyakwesa okutemula Gaddafi,â€ Mousa Ibrahim omwogezi wa gavumenti ya Libya bwe yagambye.\nMu kulaga amaanyi abawagizi ba Gaddafi baayisizza ebivvulu mu kibuga Tripoli oluvannyuma lwâ€™omukoloÂ gwâ€™okutikkira bakomandoÂ abakazi abâ€™omutawaana 500 abaatendekeddwa mu ngeri eyâ€™enjawulo okukuuma Gaddafi. Bano beegasse ku balala 10,000 abaaweereddwa emmundu wiiki ewedde.\nAbawala abaatendekebbwa bali wakati wâ€™emyaka 14 ne 30Â nga baatendekeddwaÂ mu bukodyo obwâ€™okukuuma omukulembeze wâ€™eggwanga, okusaanyaawo omulabe, okuwamba ennyonyi oba emmeeri nâ€™okwetulisizaako bbomu bwe kiba kyetaagisizza.\nMu kuyisa ebivvulu abawagizi ba Gaddafi abaabadde bakutte ebifaananyi bye baaweze nti, â€œ okukwata ku Gaddafi mulina kusooka kutta bannansi ba Libya bonna,â€ bwe baagambye.\nOmu ku bawala bano Fatima Hassan yagambye nti mwetegefu okwetulisizzaako bbomu singa omuntu yenna agezaako okukwata ku mukulembeze waffe.\nGavumenti ya Libya yakkiriza bannamawulire okuva mu mawanga agebweru okwetaba ku mukolo era baakubye ebifaananyi ngâ€™abawala bano bakwasibwa ebyâ€™okulwanyisa ebya buli kika.\nIbrahimÂ yagambye nti abakazi beewaddewo bokka okufiiririra omukulembeze waabwe nâ€™agattako abavubuka abalala nabo bali mu kutendekebwa okulwanyisa NATO nâ€™abayeekera.\nGaddafi tugenda kumukwata-ICC\nOmuwaabi wâ€™emisango mu ICC, LouisÂ Moreno-OcampoÂ yagambye nti Gaddafi agenda kukwatibwa mu myezi ngâ€™ebiri oba esatu asimbibwe mu kkooti yâ€™ensi yonna e Hague mu Netherlands\nYagambye nti essuubi balirina muÂ magye ga NATOÂ okwongera okunafuya Gaddafi mu myezi ebiri egijja, nâ€™abayeekera bongeramu amaanyi bawembe ekibuga Tripoli olwo Gaddafi bamukwate nga talina wâ€™addukira.\nOcampo yagambye ntiÂ obutafaananako nga Pulezidenti wa Sudan, Gen Omar al Bashir,Â Gaddafi mwangu wakukwatibwa engeri ekibiina kyâ€™amawanga amagatte gye kyayisa ekiteeso okumukugira okubuusa ennyonyi.\nAbayeekera ssente zibaweddeko:\nYo embeera mu kibuga Benghazi yeeraliikirizaÂ oluvannyuma lwâ€™abayeekera ssente okubaggwaako nga kati amawaliro tegaliimu ddagala nâ€™ebikozesebwa ebirala.\nDr. Nagi BarakatÂ yategeezezza abaÂ BBC nti amawanga agebweru gateekwa okusitukiramu okuweereza obuyambi ngâ€™embeera tennasajjuka.\nEmmundu zisekaÂ mu kibuga kyâ€™e Bir al- ekiri kilomita 80 (mayiro 50) okuva e Tripoli ngâ€™abayeekera bagezaako okukiwamba okuva ku magye ga Gaddafi.Â\nAbayeekera bano abasemberedde Tripoli bava mu bugwanjuba bwa Tripoli sso ngâ€™ebitundu ebisinga obungiÂ ebiri mu mikono gyâ€™abayeekera ngâ€™ebibuga bya Benghazi ne Misrata.\nAbalimi bakunyizza owa NAADS nâ€™akaaba\nâ€˜NAADS yafuuka nkola ya bagaggaâ€™\nPaasita naye ayogedde ku mu...